
	“УЛСЫН ХЭВЛЭЛИЙН ГАЗАР” Улаанбаатар хотноо 1989 онд эрхлэн хэвлүүлсэн номыг

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	МАРИНА ЦВЕТАЕВА

	Марина Цветаева бол манай зууны тэргүүн хагаст амьдарч байсан өвөрмөц авьяастай, томоохон яруу найрагчийн нэг юм.

	Түүний хувийн амьдрал яруу найрагтай салшгүй бат нэгдэлтэй байв. Марина Цветаева яруу найргийн тухай уламжлалт төсөөлөл, тэр үед ноёрхож байсан утга зохиолын таашаалын нийтлэг хүрээнээс эрс хальж гарсан байна. Үүнд л түүний яруу найргийн хүч, өвөрмөц онцлог орших боловч мөн өөрийнхөө үеийн гол урсгал дунд биш, харин түүний зэргэлдээ хаа нэгэнтээ амьдрах харамсалтай хувь тавилан бас түүнд ногдсон ажээ.

	Ямар ч зүйлд цаг үе, орчин ахуйгаас огт хамаарахгүй «Ямагт зөвхөн өөрөө өөрийнхөөрөө л байна» гэж аль эрт идэр насандаа түүний хэтэрхий бат итгэлтэй тунхагласан амьдралын зарчим нь яваандаа хувь заяаны нь шийдвэрлэгдэшгүй эмгэнэлт зөрчил болж хувирчээ.

	Түүний шүлгийн хүч нь илт үзэгдэхүйц дүрслэлд биш, харин үргэлж өөрчлөгдөн хувирагч, уян хатан, өөртөө татан авах чадал бүхий толгой эргэм хэмнэлд оршино. Заримдаа баяр баясгалантай, сэтгэл сэргэмээр, заримдаа энгийн хүүрнэлээр, заримдаа дуу - уянгаллаар, заримдаа цоглог - залирхуу, заримдаа ёжирхуу – инээдэмтэй баялаг аяс дуудлагаараа түүний шүлгүүд уян хатан, утга төгөлдөр өргөн хүрээтэй, мэргэн цэцэн орос үгсийн цалгиаг уран чадварлаг илэрхийлж байдаг.

	Марина Цветаева бол оросын уламжлалт сонгодог шүлгийн боломжит хэмнэлийг чадварлаг ашигласан ховорхон яруу найрагч юм. Түүний яруу найргийн сонсголын олон өнгө аяс дуудлагын уян хатан байрлал нь яруу найрагчийн сэтгэж мэдэрсэн хэмнэлээс бүрэн хараат байдалд оршдогт байгаа юм.

	Цветаевагийн шүлгүүд нь түүний сэтгэл зүрх, сэтгэлгээ, сэтгэл хөдлөлийн соргог бичлэг мөн. Үүнийг «Чулуу юм уу, шавраас ч бүтсэн хүн бий...», «Тас мод час улайран...» гэх мэт шүлгүүдээс мэдэрч болно. Мөн «Цыган хурим» гэдэг шүлэг нь давхиж яваа морины тэмүүлэлт хэмнэлээр хэрхэн бичигдсэн болохыг харж болно. «Блок-д зориулсан шүлгүүддээ» түүнийг биет хүн биш, яруу найргийн бэлгэ дэмбэрэлт дүр, мөрөөдөмтгий сэтгэлээрээ бүтээсэн сүнс байдлаар дүрсэлсэн байна. Өөрийн дур зоргоор, өөрийнхөө мөрөөдөлд бүх зүйлийг эрх дураараа захируулах явдал Марина Цветаевагийн шүлгүүдэд нийтлэг юм.

	Марина Цветаева 1892 онд Москвад, шинжлэх ухаан, урлагийг үнэнхүү сонирхдог өндөр соёлт гэр бүлд төржээ. Түүний эцэг Москвагийн их сургуулийн профессор, нэрт хэл шинжлэлч, урлаг судлаач, яваандаа Румянцевын (одоогийн В. И. Лениний нэрэмжит номын сан) музейн захирал, яруу урлагийн музейг (одоогийн А. С. Пушкиний нэрэмжит Дүрслэх урлагийн улсын музей) үндэслэгч хүн байв. Эх нь оросжсон польш - герман гэр бүлээс гаралтай, уран сайхны билигтэй, авьяаслаг төгөлдөр хуурч байсан бөгөөд залуугаараа нас баржээ.

	Эцэг нь хүүхдүүддээ ул суурьтай боловсрол олгож, европын хэлнүүдийг мэдэх, эх орныхоо болон гадаадын утга зохиол, урлагийн сонгодог төлөөлөгчидтэй танилцах явдлыг бүх талаар өөгшүүлдэг байлаа. Тэдний гэр бүл Москва хавийн үзэсгэлэнт газруудад болон Калуга мужийн Таруса гэгч бяцхан хотод зуныг өнгөрөөдөг, мөн заримдаа гадаадад аялдаг байжээ. Марина эрт бие дааж, өөрийн санаа бодол, таашаал, зуршилтай болж энэ шинжээ цаашид бат хамгаалж байв. Тэр буулт хийдэггүй, зөрүүд, омог бардам зантай, ёжтой хорон үгтэй бүсгүй байлаа.

	Марина бага наснаасаа ерөнхий соёлын өргөн хүрээтэй мэдлэгээр тодорсон байна. М. Цветаева зургаан настайдаа шүлэг бичиж эхэлсэн бөгөөд тэгэхдээ оросоор төдийгүй, мөн франц, герман хэлээр бичиж байжээ.

	Сурагчийн ширээнд бичсэн шүлгүүдээс бүрдсэн «Үдшийн цоморлог» (1910 он) түүврээ 18 настайдаа хэвлүүлжээ. Тэр үеийн яруу найргийн хатуу шүүгч, хэцүү шүүмжлэгч Валерий Брюсов 1911 онд дээрх түүврийн талаар, хоосон санаашран сэтгэгчдээс залуу яруу найрагчийг онцгойлон үзэж 

	 

	«Марина Цветаевагийн шүлгүүд, харин үүний эсрэг, аль нэг бодит баримтаас, үнэхээр аль нэг сэтгэж мэдэрсэн зүйлээс үргэлж эх авсан байдаг» 

	 

	гэж бичиж байлаа.

	Үүний дараа М. Цветаева 1912—1913 онд хоёр түүвэр гаргасан байна. Эдгээр түүвэрт орсон шүлгүүд нь гол төлөв гэнэн мөрөөдөмтгий, явцуу хүрээний уянгын хөг аястай байсан боловч эх хэлнийхээ шүлгийн үгсийн өргөн хүрээний мэдрэмтгий өнгийг чадмаг ашиглах ирээдүйн ур чадварынх нь үндэс суурийг тавьжээ.

	Бүр энэ үед М. Цветаевагийн шүлгүүдэд өөрийн бүтээлч хүч, яруу найргийн цаашдын амжилтдаа хатуу итгэсэн хөг сонстож байлаа. Яваандаа түүний шүлгийн мөр уян хатан байдлаар бэхжиж аяс дуудлага, мэдрэмжийн үнэнийг илэрхийлэх өгүүлэмжийн хүрээ нь өргөжин, шахуу, товчхон, утга төгөлдөр байдалд тэмүүлсэн эрмэлзэл тод сонстох болсон байна. Энэ нь тодорхой, яв цав, тэмүүлэлт хэмнэл, мөн үүний хамт гүн уянгын хэлбэрээр тодорч байв. «Над шиг л газар шагайн...», «Эмээд» гэх мэт бусад олон шүлэг нь энэхүү сэтгэлээний шахуу байдал, мэдрэмжийн эрч хүчийг илэрхийлнэ. Залуу шүлэгч бүхэн жинхэнэ яруу найрагч болтлоо ихэвчлэн тухайн үеийн хатуу тогтсон загвар, нийтээр хүлээн зөвшөөрсөн хэв маягийг тодорхой хугацаанд дуурайх байдлаар гарч ирдэг бол Марина Цветаева бүр анхнаасаа ийм байдалд захирагдахыг хүсэхгүй, өөрийн өвөрмөц уран бүтээлийн шинжийг илэрхийлж гарч ирсэн байна. Ийм ч учраас жинхэнэ яруу найргийг үнэлэгчид залуу Цветаевагийн дуу хоолойг дорхноо таньжээ. Цветаевагийн шүлгүүд хөндий хоосон бэлгэ дэмбэрэлтэй шинжээс ч, гадаад өнгөөрөө хэлбэрдмэл шинэчлэлээс ч жичдээ хол бөгөөд өөрөө гүнзгий сэтгэж мэдэрсэн чин санаагаа үнэн бодитой, итгэл үнэмшилтэй илэрхийлсэн жинхэнэ мэдрэмж шингээсэн, яруу найргийн үгэнд хариуцлагатай хандах, реалист шүлгийн уламжлалд үнэнч байх шинжээрээ онцгойрон ялгарчээ. Харин Цветаевагийн зөрүүд, омог бардам зан нь өөрийн нь төрж өссөн хувьсгалын өмнөх орчин ахуйн төсөөллийн хүрээнээс гарч чадахгүй, үзэл санааны хязгаарлагдмал байдалд орж түүнийгээ цаашид шаргуу бат хамгаалахад хүргэж байв. 

	Цветаева эр нөхрөө даган гадаадад гарч 1922—1939 онуудад Франц, Герман, Чех зэрэг орнуудад амьдарч байхдаа сэтгэл санааны болон эд материалын хэцүү бэрх гачигдал үзэж байсан хэдий боловч буулт хийдэггүй, омог бардам зан нь энэ талаар уйлагнан гомдол мэдүүлэх, гуньж гутрах байдалд хүргээгүй ажээ.

	М. Цветаева 1939 оны зун хүүгийнхээ хамт эх орондоо эргэж ирээд Москвад амьдарч орчуулгын ажлаар оролдон, мөн шүлгийнхээ шинэ номыг бэлтгэж байлаа. Гэтэл эх орны их дайн эхэлж

	1941 оны зургаадугаар сард Цветаева хүүгийнхээ хамт зөвлөлтийн олон мянган хүүхэд, эмэгтэйчүүдтэй цуг аглаг бөглүү Елабуг гэгч бяцхан хотод шилжин сууж байгаад 1941 оны наймдугаар сард эмгэнэлтэйгээр нас эцэслэжээ.

	Гэвч Марина Цветаева эх орныхоо яруу найргийн түүхэнд онцгой нэр хүндтэй байр суурь эзлэн үлдсэн байна. Түүний яруу найргийн үгсийн энэхүү шинэчлэл нь үргэлж үгийн үнэнийг эрэлхийлэн бэдэрсэн амар заяагүй сэтгэлийн нь жинхэнэ илэрхийлэл юм.

	Марина Цветаева бол туйлын үнэн мэдрэмжтэй, хосгүй өвөрмөц сод авьяастай яруу найрагч байжээ.

	 

	Орчуулагч Г. Ширнэн

	 


Орчлонд би найрагч гэдгээ ч ажраа нь үгүй,..

	Орчлонд би найрагч гэдгээ ч ажраа нь үгүй,

	Орь залуудаа бичсэн анхилхан шүлгүүд минь

	Оргилуураас садарсан усны цацраа,

	Огторгуйд цойлсон пуужингийн гялбаа.

	Одой биет албин чөтгөрүүд шиг

	Онгон шүтээн, зүүдийг минь ч үймүүлж

	Ойворгон нас, үхлийг ч ёрлосон

	Огтоос уншигдаагүй тэр шүлгүүд

	Тоостой лангуунд дараастай хэвээрээ

	(Тоож хэн ч аваагүй янзаараа!)

	Эрдэнэт дарс адил, миний шүлгүүд

	Ээлжээ ирэхэд үнэлэгдэх нь магад.

	1913 оны 5 дугаар сар

	Коктебель

	 


Над шиг л газар шагайн...

	Над шиг л газар шагайн

	Над руу хүн айсуй.

	Яг л ингээд би явж байсан юм.

	Явуулын хүн, чи зогсооч!

	Багваахай, намуу цэцэгсийн

	Багц цомог түүх зуураа

	Намайг Марина гэдэг байсныг

	Нас минь хэд байсныг уншаач.

	Зүгээр, энд булш байна гэж бүү бод,

	Зүхэн занасаар би босоод ирэхгүй нь магад...

	Зүггүйтэж заримдаа би болох болохгүй үест

	Зүсээ хувиртал инээх хэтэрхий дуртай байсан юм.

	 

	Арьс минь чинэрч улайгаад

	Ажгар үс минь бужийдаг сан...

	Амьд явсан юм шүү би, явуулын хүн минь!

	 

	Алив зогсооч, явуулын хүн минь!

	Босоо зэрлэг ишийг

	Болсон жимстэй нь таслаач.

	Булшны газрын гүзээлзгэнээс илүү

	Бузгай том, амттай нь үгүй.

	Тэргүүнээ гудайлган гунигтайгаар

	Тээнэгэлзэж бүү зогсооч.

	Хоромхон зуур намайг дурсаж

	Хоромхон зуур намайг мартаач.

	Алтарсан тоосоор туждаа хучиж...

	Аальхан сацраг чамайг гэрэлтүүлнэм!

	Газар дороос сонстох миний дуу харин

	Гайхтал чамайг цочоож бүү сандаргаг!

	 

	1913—5—3

	Коктебель


Өөрийн минь хажуугаар өнгөрч...

	Өөрийн минь хажуугаар өнгөрч

	Өөрийн минь биш, өрөөлийн сэжигт уянга тэмүүлэгч та нар

	Хэчнээн гал дөл, хэчнээн амьдралаа, би

	Хий хоосон үрснийг мэддэг ч болоосой,

	Ялихгүй сүүдэр, шалихгүй анирт

	Ямар эрэлхэг бардам омог бадарч байв даа...

	Ямар ч ашиггүй дэлбэрсэн энэ дарь

	Яаж сэтгэлийг минь түйвээлээ дээ.

	Хамаг нойрыг минь өртөөн дээрээс хулжааж

	Харанхуй руу хурдлагч галт тэргүүд ээ...

	Тэглээ ч гэсэн та нар намайг таньж чадахгүй л байсан гэдгийг

	Тээнэгэлзэхгүй би мэдэж байна - Хэрэв таньж байсан сан бол

	Яалаа гэж тамхины утаа ямагт баагин

	Яриа хөөрөө минь эрс шазруун байх вэ.

	Шаргал үстэй толгойд минь ч юунд

	Шаналлын өчнөөн догшин гуниг бөөгнөрөх вэ.

	 

	1913 оны 5 дугаар сарын 17

	 


Алсад цэлийх энэ хязгааргүй орчлонд...

	Алсад цэлийх энэ хязгааргүй орчлонд

	Алга бологсдын алийг хэлж барах вэ.

	Ариг газрын хөрснөөс би ч гэсэн

	Арилан талийх өдөр ирэх нь магад.

	Тэмцэлдэж, уянгалж,

	Тэмүүлж гэрэлтэж байсан бүхэн зогсож

	Туяат цэнхэр мүд минь ч, турьхан зөөлөн дуу минь ч,

	Туждаа алтарсан үс минь ч алга болно.

	Амьдрал л харин тэр хэвээрээ

	Амь зуулга, амарлингуй өдрүүдтэйгээ үлдэнэ

	Хонгорхон үрс шиг ааль хувирамтгай.

	Хор шараа удаан тэвчиж чаддаггүй би.

	Хөгжмийн эгшиг, хөндийд давхигч морьтнууд,

	Хөдөө нутгийн сүмийн хонхонд биширч...

	Задгай зууханд ассан түлээ үнс болтлоо шатах

	Залхуутай хормыг хүлээн суух дуртай байсан

	Би гэдэг хүн тэнгэрийн дор огт төрөөгүй юм шиг,

	Би гэдэг хүн элгэн нутгийнхаа шороон дээр

	Бие сэтгэл, амьд дүрээрээ байгаагүй юм шиг

	Бишид бүх зүйл байдгаараа л байх болно.

	Хүсэлд ханахаа мэддэггүй надад

	Хүний, өөрийн гэж ялгаа юу байна?!

	Хүй олон та бүгдэд хандаж би

	Хүнд итгээч гэж шаарднам, хүнийг хайрлаач гэж хүснэм.

	Захидлаар ч, амаар ч, өдөр ч, шөнө ч ялгаагүй

	За, үгүй гэдэг үнэний төлөө

	Залуухан хорин насандаа надад

	Заримдаа даанч гунигтай байдгийн төлөө

	Гомдлоо ч гэсэн уучилдаг минь

	Гол, зайлшгүй шаардлага болдгийн төлөө

	Хэтэрхий омог бардам зан,

	Хэмжээлшгүй уяхан бүх сэтгэлийн минь төлөө

	Үйл хөдлөл харван өнгөрөх хурд

	Үнэн мөн, үерхэл наргианы төлөө...

	Үхэхийн минь ч төлөө бас, сонсоцгоо!

	Үргэлж намайг хайрлацгаа!

	 

	1913—12—8


ЭМЭЭДЭЭ

	Нагац эх М. Л. Бернацкаяд зориулжээ. Цветаевынхны гэрт польш гаралтай нагац эхийн нь хөрөг өлгөөстэй байдаг байв.

	 

	Эрс шийдмэг, уртавтар зууван царайтай

	Эргүүлэг нугалбарт хар өмсгөлтэй

	Энхрий залуухан эмээ! Хэн таны

	Энэ омголон уруулыг үнссэн бэ?

	Шовх оройт ордны их танхимд

	Шопены вальс тоглож байсан гар...

	Шазруун хүйтэвтэр царайг эмжсэн

	Шанх мушгиа эрчирсэн гэзэг.

	Баргар ширүүвтэр, шулуун харц.

	Бардам, хамгаалахад бэлэн харц,

	Залуу бүсгүйчүүд ингэж хардаггүй дээ

	Залуухан эмээ, та ямаршуу хүн байсан бэ?

	Хорьхон настай польш бүсгүй та

	Хорвоод бүтсэн, бүтээгүй хэчнээн боломжийг

	Ханаж цадашгүй хадан гэр лүү

	Хамт өөртэйгөө авч одсон бэ?

	Салхи сэрчигнэсэн, санаандгүй нэгэн өдөр

	Саргүй шөнө одод унтарч замхрав.

	- Эмээ! Элэг зүрхийг минь эзэмдсэн

	Энэ догшин үймээнт сэтгэл, эгээ таных биш биз?...

	 

	1914—9—4

	 


Та над сэтгэлтэй биш тань тааламжтай байна,..

	Хожим өөрийн нь эгч А. И. Цветаевагийн эр нөхөр болсон М. А. Минцд хандаж бичжээ

	 

	Танд би сэтгэлтэй биш минь тааламжтай байна,

	Хөлийн маань доорх нүсэр дэлхийн бөмбөрцөг

	Хөвөөд хэзээ ч хөсөр явчихгүй нь над тааламжтай байна.

	Тоглоом хийж үгээр наадам болголгүй

	Томоогүй, хөгжөөнтэй байж болдог нь над тааламжтай байна.

	Тохой ханцуй дөнгөж шүргэмэгц л

	Толгой эргэж нүүр улайхгүй байж болдог нь над тааламжтай байна.

	Та дэргэд минь өөр бүсгүйг

	Тайван чөлөөтэй тэвэрдэг нь над бас тааламжтай байна.

	Таныг биш, өөр хүнийг үнссэн нүгэлдээ, би

	Тамын халуун тогоонд түлэгдэхгүй минь тааламжтай байна...

	Энхрий нэрийг минь, миний хонгор, та

	Эргэх цагийн алинд ч, дурсдаггүй нь бүр ч тааламжтай байна...

	Маны толгой дээр лам багш сүмийн нам гүмд

	Маани хэзээ ч уншихгүй нь над тааламжтай байна.

	Намуун тайвнаар шөнийг өнгөрүүлдэгт минь

	Нар жаргах үеэр бид ховорхон учирдагт маань

	Надтай хамт та сарны доор зугаацдаггүйдээ

	Нарлаг тэнгэр биднийг хамт ивээдэггүйд маань

	Даанч та над сэтгэлтэй биш дээ.

	Даанч би танд сэтгэлтэй бишид минь

	Өөрөө ч мэдэлгүй та өөрт минь хайртай болсонд

	Өр зүрхнээсээ танд гараа сунган талархнам.

	 

	1915-5-3

	 


Хагацал амссан цыганы сэтгэлийн зовуурь...

	Хагацал амссан цыганы сэтгэлийн зовуурь

	Харахад нүд халтирам, бушуухан зугтмаар!

	Харамсан гуньхарч духаа даран

	Харанхуйг ширтэн бодлогошрохдоо

	Хайр итгэлийг бид яаж хөсөрдүүлдэг,

	Хар толгойдоо л хэрхэн үнэнч байдгийг

	Хамаг захидлыг маань онгичин үзсэн хэн ч

	Хайхарч гүнзгий ажирдаггүйг ухаарнам.

	 

	1915 оны 10 дугаар сар.


Өр зүрхэнд минь нэг нь, өндөр тэнгэрт нөгөө нь...

	Өр зүрхэнд минь нэг нь, өндөр тэнгэрт нөгөө нь

	Өршөө тэнгэр минь! Хоёр нар хөрж гүйцлээ.

	Энэ хоёр нар уу, өөрөө өөрийгөө би өршөөнө гэж үү?

	Энэ хоёр нар намайг бүр солиоруулах нь ээ!

	Эд хоёр хөрсөөр байна, эдний цацрагаас үл эмзэглэнэм

	Эгээ илүү илчтэй нь л эхлээд хөрөх нь лав.

	 

	1915 он.


Тэс мод...

	Тэс мод

	Час улайран

	Навчаа гээх үест

	Нартад би мэндэлсэн.

	Олон хонх

	Цэц булаацалдсан

	Иоанн Богословын1

	Бямба гараг байсан.

	Халуухан тэс модны

	Гашуухан шилмүүсийг

	Хэмлэх сэн гэдэг хүсэл

	Хэзээ ч надаас салдаггүй.

	 

	1916 он

	 


Ганцхан мөр шүлэг цээжээр мэдэхгүй,..

	Ганцхан мөр шүлэг цээжээр мэдэхгүй,

	Ганган минжин өмсгөлд булхаж2

	Гартаа Пушкиний зүрхийг ноолох

	Гончарова -

	Урт нарийхан хөмсгөөрөө

	Уян наалинхай аашаараа

	Алдаршиж мөнхрөх нь

	Аз уу, аль гуниг уу?

	Тэнгэрлэг шүлэг сонсолгүй

	Тэнэгэр магнайтай аминдаа гунхаж

	Сар шиг, өд шиг, торго шиг харагдаж

	Санаашран гунихын цагт уруулаа хэмлэж

	Лайт авсан дотроосоо

	Ланскойг хожим дурсах нь3

	Үнэн зүүд үү, үүрдийн нүгэл үү?

	 

	1916—11—11

	 


Дөрөв дэх нас... 

	Дөрөв дэх нас

	Харц гэж яг мөс

	Хөмсөг нь бүр зөн совин

	Хамгийн анх өнөөдөр

	Хан Кремлийн өндөрлөгөөс

	Хаврын цөнг

	Харах чинь энэ ээ.

	Шаргиа мөс алдарна.

	Шаргал ганжир алтарна

	Алтан уянга жингэнэнэ

	Мөнгөн уянга хангинана.

	Элгээ эвхэсхийгээд, амаа

	Эвлэгхнээр жимийнэм, чи.

	Хөмсгөө зангидаад, Наполеон шиг!

	Кремлийг ширтэн санааширна уу?

	— Ээж ээ, энэ мөс хаашаа явж байгаа юм бэ?

	— Эгц урагшаагаа, хунгийн дэгдээхэй минь!

	Уран харш, сүм, хаалгануудын хажуугаар

	Урагшаагаа л явж байна, хунгийн дэгдээхэй минь!

	Цэнхэр нүдний нь харц

	Чанд бодолд автжээ.

	— Марина, чи надад хайртай юу?

	— Маш их!

	— Тэгээд үүрд үү?

	— Тэгэлгүй яах вэ.

	Мөдхөн нар ч жаргах нь ээ.

	Төдхөн харих ч болох нь ээ.

	Өрөөнд чинь чамайг оруулчхаад, өөрөө би

	Шаналгаант захидал уншаад,

	Шазуур зуух минь.

	Урсах мөс

	Улам бас

	Урагшилсаар л

	 

	1916 оны 3 дугаар сарын 24

	 


Алжааж бөгтийсөн бурхан...

	Алжааж бөгтийсөн бурхан

	Аниргүй хичээнгүйлнэ.

	Аялагхнаар тэгснээ инээмсэглэлээ, тэгснээ

	Алтран туяарсан цогцостой

	Ариухан анхилхан олон сахиусыг

	Амилуулан бүтээлээ.

	Аварга жигүүртэй сахиуснууд ч байна.

	Аль бас жигүүргүй ч байна.

	Бурхнаас нь илүү

	Булбарай сахиуснуудад нь хайртай болж

	Үүний улмаас

	Үүний улмаас л ингэж их уйлнам, би.

	 

	1916 оны 8 дугаар сарын 15

	 


СТЕНЬКА РАЗИН

	1

	Алтан туяа алслагдахын сацуу салхи нойрсохоор зайллаа.

	Аварга том чулуун уул шиг шөнө дөхөж ирлээ.

	Алс халуун орны дагинатайгаа хамт

	Айхтар догшин атаман амарч байнам.

	Дур булаам залуухан мөрийг тэврэлтдээ хумхиж аваад

	Дуучин гургалдайн аянга халуун майхан дээгүүр нь

	Дуурсан жингэнэж байгааг тэр

	Духаа өргөн байж уяран сонсном.

	 

	1917 оны 4 дүгээр сарын 22

	 

	 

	2

	Ижил мөрөн дээгүүр шөнө нөмөрлөө,

	Ижил мөрөн дээгүүр нойр бүрхлээ.

	Эрээн хээтэй хивс дэвсээд түүн дээр

	Энхрий хархан хөмсөгт перс дагинатайгаа

	Эрэлхэг атаман зэрэгцэн хэвтлээ.

	Одод ч эс үзэгдэнэ, долгио ч эс сонстоно.

	Осолгүй зөвхөн сэлүүр хөдөлнө, пад харанхуй байнам!

	Нүүгэлтсэн шөнө рүү атаманы завь

	Нүгэлт перс, сэтгэлийг авч одлоо,

	Ийм үгийг

	Итгэлт шөнө сонслоо:

	— Ойртож шахан хэвтэхийг

	Огтоос чи хүсэхгүй байгаа юм уу?

	Манай авгайчуудыг бодвол, чи

	Маш үнэтэй эрдэнэ юм!

	Аль эсвэл тийм аймшигтай байна уу?

	Аль хэдийнээ би чиний үүрдийн боол,

	Омголон перс хонгор минь!

	Олзлогдсон хонгор минь!

	Харин дагина хөмсгөө зангидлаа.

	Хархан урт хөмсөг зангирлаа.

	Харин дагина зовхио буулгалаа.

	Хархан перс мэлмийн зовхи нь доош буулаа.

	Дагина зөвхөн ганцхан удаа санаа алдаж

	— Жаль-Эддин гэж дуудлаа.

	Ижил мөрөн дээгүүр улаан туяа гийлээ,

	Ижил мөрөн дээгүүр диваажин дэлгэрлээ.

	— Атаман, босоорой! гэж

	Архидагчдын согтуу бөөн шуугиан дэгдлээ.

	Басурманы4 нохойтой бахаа ханатал хэвтсэн байна!

	Байж байгааг нь хараач, үзэсгэлэнт дагина уйлсан байна!

	Харин дагина үхсэн мэт цонхийжээ.

	Хазсан уруулаас нь цус шүүрчээ.

	Харваас атаманы хөмсөг л ингэж нумардаг сан.

	— Манай дэвсгэртэй таацсангүй, чи

	Манай ёстой тэгвэл таац, нохой!

	Тэнгэрт тэнүүхэн цэлмэг,

	Тэртээ ёроолд тас харанхуй

	Завины хитэг дээр, өрөөсөн

	Залаатай улаан шаахай харагдана.

	Степан сүрлэг царс мэт зогсоно.

	Степаны уруул нь хүртэл цайжээ.

	Ганхана, найгана, - Аяа зовуурьтай!

	Гараараа түшээч, нүгэлтнүүд, Нүд нь харанхуйлна!

	Одоо ингээд гүйцлээ, перс хонгор минь

	Олзлогдсон хонгор минь.

	 

	1917 оны 4 дүгээр сарын 25

	 

	 

	3

	(Разины зүүд)

	Нам унтаж буй Разинд ийм зүүд зүүдлэгдэнэ:

	Намгийн цахлай уйлж байгаа мэт сонстоно.

	Нам унтаж буй Разинд ийм чимээ дуулдана:

	Намрын мөнгөн дусал дусаж байгаа мэт сонстоно.

	Нам унтаж буй Разинд усны ёроол зүүдлэгдэнэ.

	Намбат хивсэн дэвсгэр шиг цэцгээр хучигдсан байнам.

	Нэгэн царай бас зүүдлэгдэнэ.

	Нэхэн санавал, мартагдсан, хархан хөмсөгт царай байнам.

	Усан дотор дагина, Дар эх шиг суугаад

	Утсанд сувд хэлхэж байнам.

	Учир зүйг дагинад тэр хэлэхийг хүсэвч

	Уруул нь хөдлөхөөс үл хэтэрнэм...

	Шилний хэлтэрхий цээжинд нь шаасан мэт

	Нойронд нь амьсгаа нь давхацна.

	Шилэн хөшиг тэдний хооронд

	Нойрмог манаач шиг найган байна.

	Үүрээр залуурчин хөлгөө

	Өргөн Ижилийг уруудуулан заллаа.

	Өрөөсөн шаахайтай минь

	Яаж гэж намайг чи үлдээгээ вэ?

	Өрөөсөн шаахайтай үзэсгэлэнт дагиныг

	Ямар хүн тоох юм бэ?

	Нэг шаахайныхаа хойноос, би

	Нэхэж чамайг очно, найз минь!

	— Булхан живлээ чи, Степаны аз жаргал! гэж

	Бугуйвч нь жингэнэнэ, жингэнэнэ, жингэнэнэ, жингэнэнэ.

	 

	1917 оны 5 дугаар сарын 8

	 


Унтаа Кремлийн хорионд ч...

	Унтаа Кремлийн хорионд ч

	Уйтгарт өвлийн өрөөнд ч

	Цэлгэр талбар,

	Цэнгэг тосгоны агаар,

	Эл хуль байдал, жин үдийн цаг

	Эм миний бардам омог

	Эр чиний нулимсны үнийг

	Эргэн дурснам би, эргэн дурснам.

	 

	1917 оны 7 дугаар сарын 27

	 


Шуугьсан залуу шугуйг...

	Шуугьсан залуу шугуйг

	Шургааг болгон тайрлаа.

	Байгаль бурхны бодсоныг

	Баллаж хүн өөрчиллөө.

	Өтгөн шугуй найгахаа болиод

	Өмх зөвхөн хожуулыг нь бүрхэв.

	Өөрт минь төрөлх дуу хоолойд

	Өөрийн чинь этгээд дуу сонстном.

	Хархан нүдний чинь гайхал цагариг

	Хар дарсан зүүд болж шаналганам.

	Хагацашгүй чи бид хоёр,

	Хагацашгүй дайснууд юм.

	 

	1917—8—20

	 


Шинэ жилийг би ганцаар угтлаа...

	Шинэ жилийг би ганцаар угтлаа.

	Чинээлэг би ядуу байлаа.

	Жигүүртэй би жигшүүртэй байлаа.

	Атгаастай олон олон гар,

	Арвин хуучин дарс аль нэг газар байлаа.

	Харин жигүүртэй би жигшүүртэй байлаа!

	Харах цонх, ханьгүй сар мэт

	Харин би ганцаар цул байлаа.

	 

	1917—12—31

	 


— Хаврын тухай бидэнд ярьж өгөөч гэж...

	— Хаврын тухай бидэнд ярьж өгөөч гэж

	Хатангир эмгэнээс ач нар нь хүслээ.

	Харин эмгэн толгой сэгсрээд,

	Хариу ингэж өчлөө:

	 

	— Хавар нүгэлтэй,

	Хавар аймшигтай!

	— Хайрын тухай тэгвэл ярьж өгөөч! гэж

	Хамгийн үзэсгэлэнт ач нь түүнд уянгалууллаа.

	Хараагаа гал руу чиглүүлэн

	Харин эмгэн ингэж хариуллаа:

	— Хайр нүгэлтэй,

	Хайр аймшигтай!

	 

	Хашаан дотуур гэнэхэн хонгор удтал

	Хар үүрээр ингэж уянгалуулж байлаа:

	 

	— Хайр нүгэлтэй,

	Хайр аймшигтай!

	 

	1919 он

	 


БЛОК-Д ЗОРИУЛСАН ШҮЛГҮҮД

	1

	Нэр чинь алган дээр дэрвэлзэх шувуухай юм.

	Нэр чинь ам хэл хага ташсан мөсөнцөр юм.

	Нэр чинь ердөө л уруулын ганцхан шившлэг юм.

	Нэр чинь дөрөвхөн үсгээс бүрдсэн юм.

	Агаараас тосон барьсан бөмбөгний чимээ мэт сонстном, нэр чинь.

	Аман дотор бөнжгөнөсөн мөнгөн хонхны жингэнээ мэт дуулднам, нэр чинь.

	Буйдхан цөөрөмд шидсэн чулуу

	Булхан живэхдээ нэрээр чинь дуудна.

	Шөнийн морьдын хөнгөн төвөргөөнд

	Чиний нэр сүртэй нижигнэнэ.

	Чангахан тархийх бууны гох

	Чамархайд минь нэрээр чинь дуудна.

	Нэр чинь, аяа яаж болох вэ!

	Нэр чинь аньсага таалах амьсгаа юм.

	Нэр чинь яг л цас үнсэх мэт мэдрэгднэм.

	Аниастай зовхийг ягуухан үнсэх мэт санагдана.

	Айхавтар хүйтэн булгаас балгах адил сэнгэнэнэ.

	Алдар нэрийг чинь дурсмагц би амгалан нойрсном

	 

	1916 оны 4 дүгээр сарын 15

	 

	 

	2

	Хонгорхон хий үзэгдэл минь,

	Хосгүй цоглог хүлэг баатар минь

	Орь залуу амьдралын минь үүдийг

	Онгойлгох эрх хэн чамд олгов?

	Бүрэнхий манан дунд, чи

	Бүрхсэн цасан өмсгөлтэй

	Бүүдийн харагдана.

	Хот дундуур намайг

	Хорвоогийн салхи биш,

	Хар дарсан зүүдэнд минь гурав дахь үдшээ

	Харуулдан шулам хөөж явна.

	Цэнхэр нүдэн

	Цасан дуучны

	Цагаан хэл ам намайг мэрнэ.

	Өөрийн минь хөл дор цасан хун

	Өдөө дэвсэнэ.

	Зулсан өд намилзсаар

	Зугуухан цасанд шингэнэ.

	Үргэлжилсэн өдөн дундуур

	Үүд рүү ойртсоор

	Үхлийн хаалгыг татнам.

	Хөхрөх цонхны цаанаас

	Тэр над дуулна.

	Хөгжөөнтэй хонх мэт алсаас

	Тэр над дуулна.

	Хурмастын хашхираагаар

	Хунгийн ганганаагаар

	Дуулна.

	Энхрийхэн хий үзэгдэл минь,

	Энэ бүхэн зүүд гэдгийг мэдэж байна, би.

	Энэрч хайрлаач:

	Ээ тэнгэр минь, ээ тэнгэр минь өршөө!

	Ээ тэнгэр минь.

	 

	1916—5—1

	 

	 

	3

	Нар шингэх зүг чи өнгөрнөм.

	Намуухан үдшийн гэгээг чи харнам5.

	Нар шингэх зүг чи өнгөрнөм

	Цасан шуурга мөрийг чинь замхруулнам.

	Цонхны минь дэргэдүүр хайхрамжгүйхнээр, чи

	Цас лавссан нам гүмд өнгөрнөм.

	Миний сайхан нандин шүтээн.

	Миний сэтгэлийн дөлгөөн зул!6

	Ариун сэтгэлд чинь би халдахгүй!

	Амьдралын чинь зам хазайшгүй.

	Хайр, хүндэтгэлд алжаасан чамаас

	Хариу сэтгэл би хүлээхгүй.

	Нэрээр чинь би дуудахгүй.

	Гараа сунган сарвайхгүй.

	Ариун шүтээн чамд

	Алсаас зөвхөн мэхийнэм.

	Сэтгэлийн минь тэнгэр

	Дөлгөөн зул, гэгээн алдар, чи

	Цас лавссан нам гүмд

	Цоглог намбатай заларсан тэр газарт

	Хаялах цасан дор зогсоод, би,

	Хайрах цасанд өвдөг сөгднөм.

	Үүрд гэгээн алдрыг чинь бишрэн

	Үдшийн цас үнснэм.

	 

	1916—5—2

	 

	 

	4

	Араатанд ичээ ээлтэй

	Аянчинд зам нээлттэй

	Үхсэн хүнд хөсөг хэрэгтэй

	Үйлс бүхэн өөрийн заяатай

	Хатагтай залилах аргатай,

	Хаан захирах эрхтэй.

	Харин би бол нэрийг чинь

	Хайрлан алдаршуулах хүсэлтэй.

	5

	Москвад минь сүмдийн ганжир гялтганана,

	Москвад минь сүмдийн хонх жингэнэнэ.

	Өмнө минь бас эгнээстэй бунхан ярайнам7

	Өөд болсон хаад, хатад тэнд нойрсном.

	Хан Кремльд үүрийн туяатай золгох адил

	Хаана ч тэгж чөлөөтэй амьсгалахгүй, үүнийг чи мэдэхгүй!

	Хан Кремльд үүрийн туяатай золгон золготлоо би

	Ханатал чамд залбирдаг, үүнийг чи мэдэхгүй.

	Гудамжны дэнлүүнүүд анивчин буй үест

	Гудайсан тэргүүнтэй би, Москва гол дээр

	Гуниглан зогсож байх ахуйд

	Гунхан алхсаар чи, Нева дээгүүрээ өнгөрдөг.

	Бүх Кремлийн хонхчид дөнгөж

	Дуг нойрноосоо сэрж байх ахуйд

	Шөнөжин нойроо хулжаан чамд би дурладаг.

	Шөнөжин нойроо хулжаан чамд би биширдэг.

	Гэвч миний гол чиний голтой нийлэхгүй.

	Гэвч миний гар чиний гартай хавьтахгүй.

	Үүрдийн баясгалан минь хэзээ ч

	Үүрийн туяаг гүйцэхгүй нь мэдээж.

	 

	1916 оны 5 дугаар сарын 7

	 

	 

	6

	Хүн гэгч энэ! гэж бодоцгоожээ.

	Хүчлэн нөгчихийг тэгээд албадацгаажээ.

	Үүрд тэр нөгчжээ. Үүрд шүү!

	Үхсэн шүтээнийг харамсан гашуудацгаа!

	Үзэсгэлэнт наран жаргахын үест тэр

	Үдшийн жавхааг магтан дуулдаг сан.

	Сүмийн гурван тосон зул

	Сүүмийн улалзаад сүжиглэн байна.

	Сац түүнээс сацрах туяа

	Цас уядуулах халуун чавхдас

	Гурван тосон зулын заяа

	Гэрэл түгээгч нарны увдис!

	Хараач, та минь, тэр

	Харлаж хонхойсон зовхийг нь!

	Хараач, та минь ээ, тэр

	Хамхарч үлтэрсэн жигүүрийг нь!

	Хар ламтан залбирал уншина.

	Хайхрамжгүй хүмүүс хөлхөлдөнө...

	— Хальсан дууч нойрсон хэвтнэм.

	Харин сэрүүн дүр нь баясган цэнгүүлнэм.

	7

	Алс тэр шугуйн цаана, миний

	Аж төрж өссөн тосгон байх ёстой сон.

	Анхилхан хайр уг нь миний

	Анхлан одсоноос хялбархан байх ёстой сон.

	— Хөөе, хөндий баримал, нар далд ороосой! гэж

	Хангинан босонгуут тэр ташуур далайнам.

	Хашхиран зандрангуут бас шавхуурднам.

	Харин жингэнэсэн хонхнууд ахин уянгална.

	Өрөвдөлтэй ганхах тариан дээгүүр

	Үелсэн шонгууд жирийн жигдэрнэ.

	Өргөн цэлгэр тэнгэрийн доогуур

	Үхлийг зарлан утаснууд жингэнэнэ.

	8

	Үүл шиг олон соно эцэнхий адуу ээрээд л

	Үлээх салхинд Калуга нутгийн минь аранзал алчуур дэрвээд л

	Тэнгэрийн мандал уужирч бөднө шувууд жиргээд л

	Тариан тэнгис дээгүүр сүмдийн хонхны жингэнээ долгилоод л

	Улиг болтол германчуудын тухай цуу яригдаад л

	Униар татсан шугуйн чанад загалмай шаргалтан шаргалтаад л

	Аятайхан төөнөх илч аливааг гийгүүлэн туяараад л

	Амин сүнс мэт сонстох нэр чинь тэнгэр сахиус мэт санагднам.

	9

	Талын их бууны дэлбэрсэн сумны нүргээнтэй хослох8 дуу хоолой чинь

	Тамын харанхуйг нэвт зүссэн бүдэгхэн цацраг мэт санагднам.

	Хөнгөмсөг харалган, нэр нь тодроогүй биднийг хэрхэн

	Хөх цув, хөсөрдүүлсэн итгэл, нүгэлтэй нь хамт9 хайрлаж байсныгаа

	Хэрэг мандуулчхаад шөнөөр арилж одсон нөгөө бүсгүйг10

	Хэнээс ч илүү энхрийлж, хамгаас онцгой хайрлаж байсныгаа

	Хэрхэн бас, орос орон, чамайг хайрлах сэтгэл нь хөрөөгүй ч

	Хэзээ язааны униарт өглөөгүүр хаа тэртээгээс

	Аль нэгэн хангарди мэт аянга нижигнүүлэн,

	Аргил сөөнгөдүү хоолойгоор зарлан дуулгах сонсогдном.

	Санчиг чамархайн дагуу салганасан дорой хуруугаараа

	Санаашрангуй илбэн илбэсээр... бас цааш нь

	Гэнэгүй биднийг юу хүлээж байгаа, гэгээн бурхан хэрхэн мэхэлдэг,

	Гэрэлт нарыг хэчнээн даллавч гэгээ огт үзэгдэхгүй байгааг хүүрнэнэм...

	Алимад ялтан мэт ингэж ганцаар өөртэйгөө ярьж

	(Аль эсвэл хүүхэд зүүдлэн ярьж байна уу? гэмээр)

	Алс өмнө маань өргөн талбайг өвч бүрхэн

	Александр Блокийн ариун сэтгэл тодрон байнам.

	Хараач чи, тэртээ харьд алжаасан,

	Хань нөхөдгүй тэргүүлэгч айсуй,

	За тэр, уулын горхиноос алгаараа ууж байна

	Захирах гүрэнгүй ван ирж явна.

	Хамаг зүйлс нь: хамжлага нь ч, албат нь ч

	Хангах хүнс, хайрлах эх нь ч тэртээд бий.

	Хангалттай өв байна чамд, эзэгнэ.

	Хань нөхөдгүй анд аа!

	 

	1921—8—15

	Андууд нь ч гэсэн түүнийг бүү түгшээгтүн!

	Албатууд нь ч гэсэн түүнийг бүү түгшээгтүн!

	Эзэгнэж байгаа ертөнц минь энэ хорвоогийнх биш ээ! гэж

	Эгэлгүй царайд нь тодхон бичээстэй байсан юм.

	Зөнч цасан шуурга судсыг нь даган хуйларч,

	Зөгнөлийн жигүүрт бөгтийсөн мөр нь улам бөгтийн байсан юм.

	Жингэнэсэн ангал, улайссан тоосонд унахдаа

	Жигүүргүй хун мэт амьсгалаа хураасан юм!

	Унаач дээ, унаач дээ, улайдсан зэс.

	Ургаа жигүүр чинь нисэх эрхээ эдэлж гүйцсэн гэнэм!

	Уруул чинь харин «Учрыг хэлээч!» гэж хашхирч байвч

	Учир гэж байхгүй. Үхэх л үлдсэнийг мэдэж байна.

	Цадаж ханатлаа жаргалын туяа, зовлонгийн тэнгисийг залгилж

	Цаг нь гүйцсэн ч, тэр үүрд хагацах ёсгүй юм.

	Цаг ямагт оршном! гэсэн зарлиг нь

	Цатгаж түүнийг тэжээх юм.

	Энгүй тал дээгүүр

	Эргэлдэх хун ганганана

	Эх нь хүүгээ таньсангүй гэж үү!

	Энэ бол үүлсийн чанад дахь алсаас тэр дуугарч байгаа юм.

	Энэ бол эцсийн удаа тэр салах ёс гүйцэтгэж байгаа юм.

	Энгүй тал дээгүүр

	Эзтэй шуурга тавина.

	Эзэгтэй нь нөхрөө таньсангүй гэж үү?

	Эгэлдэрч ноорсон хувцас, цусанд хутгалдсан жигүүр...

	Энэ бол эцсийн удаа тэр урмыг чинь сэргээж байгаа юм.

	Элэглүүлсэн хорвоо дээгүүр

	Элэгсгээр гийгүүлж дүүлнэ тэр

	Эрхэм шүтээн сүнсийг нь аваачив, сахиус минь!

	Эрхгүй цөлөгдсөн эр ээлтэй хэвтрээ олов.

	Эхийнхээ гэр лүү дагуул хүү11 одов, тэнгэр минь!

	 

	1921—8— 15—25-ны хооронд

	 

	 

	13

	Хавирга нь бэртээгүй атлаа

	Халих жигүүр нь хэмхэрчээ.

	Суманд оногдоогүй ч цээж нь

	Өнөд анихгүй шархтай.

	Эргүүлж авалтгүй сум.

	Эвлүүлэх аргагүй жигүүр

	Эрэмдэг болсон цогц

	Хамаг бартааг давсан алдар баттай!

	Харцсын бишрэл, хунгийн өд шиг... бүсгүйн магтаал

	Хальсан түүнд ер хамаагүй

	Хараагүй баримлын хөндий харцаар

	Харанхуйг тосон нар жаргахыг хүйтнээр харж

	Хажуугаар ганцаар аниргүй өнгөрөв.

	Хамхарч бяцарсан жигүүр нь л гагцхүү

	Харин түүнд амьд хоцорчээ.

	 

	1921 оны 8 сарын 15—25-ны хооронд

	Үг ч үгүй, дуу ч үгүй

	Үсрээд л дээврээс буучхав уу?

	Үнэхээр чи ахин эргэж ирээд эсвэл

	Өлгийдөө нойрсон байгаа ч юм бил үү?

	Гайхамшигт хормын зул чи

	Гандан бууршгүй асаж байна...

	Өнгөрөөч нараас хэн нь

	Өлгийг чинь бүүвэйлж байна вэ?

	Даагдашгүй цэнгэл!

	Далдын зөнч Лимбэ!

	Аль өлгийд нойрсон байгааг чинь

	Ам нээж хэн надад хэлэх бол оо?

	«Хараахан биеэ худалдаагүй!» гэдэгт

	Хамаг бодлоо захируулж

	Хаанаас ч чамайг олно гэж

	Ханагар Оросын нутгаар хэрнэм.

	Шөнө дундын орныг

	Шувтад нь туулнам, би.

	Хорголжин цэнхэр нүд нь

	Ховол зураас ам нь хаа байна?

	Чамайг тэврэх сэн! Чангаас чанга тэврэх сэн!

	Чамайг л зөвхөн хайрлан хайрлах сан!

	Аль өлгийд нойрсож байгааг чинь

	Ам нээж хэн надад шивнэх бол оо?

	Шүр сувдан үр тариа

	Сүүдэрлэн нөмөрлөх тунгалаг сэхээвч

	Цэцгэн биш өргөсөн титмийн

	Цэхэлж туссан шовх сүүдэр

	Хормой дэрвэсэнгүй, шувуу л харин

	Хос цагаан далавчаа дэвлээ!

	— Хорвоод ахин шуурга дэгдээхээр

	Хойд төрөлдөө дахин эргээд ирэв үү, чи?!

	Өөртөө булаан авах сан! Өөд өргөн барих сан!

	Өөр хэнд ч өгөлгүй, өхөөрдөн түүнийг тэврэх сэн!

	Аль өлгийд нойрсож байгааг чинь

	Ам нээж хэн надад хэлэх бол оо?

	Аль эсвэл, хөдөлмөр зүтгэл талаар өнгөрч

	Алдар гавьяа минь хуурамч байж ч болох юм.

	Эрлэгийн шүүхийн дуудлагаар ч сэрэхгүй, чи

	Энэ булшлагдсан хэвээр үлдэх ч байж болох юм.

	Царай чинь бас дахин над

	Цаглашгүй шаналсан харагднам.

	Эрлэгийн элч дуудсан ч сэргэхээргүй

	Энгүй их ядарчээ.

	Аугаа их нутаглуулгын газар

	Амьгүй зэвхий, аниргүй нам гүм.

	Аль өлгийд нойрсож байгааг чинь

	Андахгүй манаач надад зааж өгнө.

	 

	1921-11-22

	 

	 

	15

	Урьдаас бэлдэлгүй, гэв гэнэт унших нь

	Унтаа ч юм шиг, согтуу ч юм шиг санагднам12.

	Найгүй шаналсан царайд нь

	Нандин сэтгэл тодорном.

	Ухархай нь хонхойсон нүднээ

	Ухаалаг агаад амьгүй харц гэрэлтнэм.

	Зөнч мэргэн, далдыг харагчийн

	Зөгнөлд автсан хөндий харц ширтнэм,

	Тамын орноос эхнэрээ,

	Тангараг няцсаны улмаас

	Татан гаргаж чадаагүй

	Тансаг дууч13 чи биш биз?

	Унтаа Гебрийн14

	Урсгал даган хөвөн хөвөн

	Уянгалуулан жингэнэтэл дуулсан

	Уяхан толгой энэ эгээ биш биз?

	 

	1921—11—25

	 

	 

	16

	Бас Бурхан минь! Миний өчүүхэн хувийг

	Багтааж сүмийнхээ ивээлд аваач.

	Дур зоргоор хайр сэтгэлээ биш

	Дундаршгүй уй гашууг эх нутагтаа дуулж байнам15.

	Харамчийн зэвэрсэн авдар биш

	Халцартал өвдгөөрөө үрсэн хад байнам!

	Хамаг олонд хаан ч, баатар ч хүртээлтэй.

	Хамаг олонд гэгээн багш, яруу дууч, үхсэн хүн ч хүртээлтэй.

	Хага зүсэн Днеприйн мөсийг ярж

	Халцарч элэгдсэн авснаасаа ичингүйрэлгүй

	Улаан өндөгний баяраар үй олон дуу хоолой нийлүүлэн

	Уй гашуугаа орос орон илэрхийлэн чам руу хөвж байна.

	Уйлаач, зүрх сэтгэл, алдаршуулаач!

	Уйлагнах зүсэн бүрийн, хэд дэх мянган ч байг, дуу хоолойг

	Үхлийн хайр хардаж л байг.

	Үй олны найрал дуунд өөр нэгэн сэтгэл баяснам.

	 

	1921—12—2

	 


АХМАТОВАД ЗОРИУЛСАН ЦУВРАЛААС

	1

	Ай, яруу найргийн хамгийн сайхан шүтээн

	Янжинлхамын уйлагнасан дүр!

	Ай, яриангүй чи цагаан шөнийн зүггүй аймшиг!

	Хамаг Оросоор чи хар шуурга илгээж,

	Хашхирсан дуу чинь бидэнд сум шиг шигдэнэ.

	Хажуу тийш бид дайжин зайлахдаа дуу алдаж

	Хамаг бүгдээр "Анна Ахматова!" гэж бишрэн өгүүлнэ.

	Энэ нэр үлэмжийн санаа алдалт болж

	Эцэсгүй, нэргүй гүн рүү цүлхийн унанам.

	Нэгэн хөрс шороог бид чамтай хамт хөдөлгөж

	Нэгэн тэнгэрийн дор яваадаа ав адилхан заяатай!

	Үнэхээрийн аймшигт хувь заяанд чинь шархадсан тэр хүн

	Үхлийн хэвтшиндээ үүрд мөнхрөн одном.

	Тэнүүн уянгын харшид минь ганжрууд гэрэлтэн аснам.

	Тэнүүлч сохор нэгэн гэгээн Спасыг алдаршуулнам.

	— Аялгуут харшаа чамд би бэлэглэе.

	Араас нь дагуулж зүрхээ бас өгье, Ахматова.

	 

	1916—6—19

	 

	 

	2

	Толгойгоо атгаад, үүлгэртэн зогсном.

	Хүмүүсийн хорон санаа ямар хамаатай юм бэ!

	Толгойгоо атгаад, үдшийн гэгээгээр

	Хоолой мэдэн дуулнам.

	Догшин давлагаа намайг өргөн

	Довтлон хуйлрах нуруундаа шидлээ!

	Огторгуйн сар шиг манай ганц! гэж

	Онцлон чамайг магтан дуулнам.

	Зүрхэнд гуаглан ниссээр

	Зүсэж үүлэнд шигдлээ гэж дуулнам.

	Хилэн омог, аврал ивээлээр аймшигтай

	Хянган хамарт чамайг магтан дуулнам!

	Алтан Кремлийн минь дээгүүр

	Гүн харанхуйгаараа нөмөрлөө гэж дуулнам.

	Уянгалсан энхрийллээрээ сур шиг

	Уургалан хоолойг минь боолоо гэж дуулнам.

	Ай, би яасан жаргалтай байнам!

	Ариухан туяа ингэж цацрахыг би үзээгүй.

	Ашид чамайг бэлэглээд, гуйлгачин болж зайлсандаа

	Ай, би цаглашгүй жаргалтай байнам!

	Амьсгал боогдуулсан - Ээ гүн уянга! Ээ, униарт манан!

	Анхилхан ийм дуу хоолойтой чамайг

	Хаан суурины яруу найргийн тэнгэрийн нэрээр

	Хамгийн анх удаа дуудсандаа жаргалтай байнам.

	 

	1916—6—22

	 

	 

	3

	Бас нэгэн аварга дэвэлтээр

	Хос сормуус аньсага бүрхэв.

	Ай, энхэрхэн бие! Ай эмзэгхэн

	Жигүүртний цогцос!

	Хүдэнт өдрүүдэд чи юу хийж байв?

	Хүлээгээд л дуулж байлаа...

	Өчнөөн ихээр тэгээд санаа алдаж байлаа.

	Үзэгдэх бие нь даанч өчүүхэн байлаа.

	Зүүрмэглэхийг чинь харахад

	Зүй бусын энхэр санагднам.

	Сахиусны ч юм уу, эсвэл бүргэдийн ч юм уу

	Сүр хүч чамд цогцолсон байлаа.

	Эдүгээ нойрсож байвч, найрал дуу чамайг

	Эдемийн цэцэрлэг рүү даллан дууднам.

	Унтаж буй хилэнт савдаг

	Уянга дуунд ханаагүй мэт санагднам!

	Өнгөрөх цаг жил, эрин ээлжилнэ, өөрсдийг маань ч,

	Өрөө тасалгаануудыг маань ч

	Хазайсан хөшөө дурсгал ч

	Хэзээ ч санах нь үгүй.

	Хамуур шүүр аль хэдийн хийх юмгүй болжээ.

	Хаан Суурины найргийн тэнгэр дээгүүр

	Халгайн загалмайнууд

	Халхлан долигонож гулжийжээ.

	 

	1916—6—23

	 

	 

	4

	Хүүгийн нэр Арслан

	Эхийн нэр Анна

	Хүүгийн нэрд хилэн,

	Эхийн нэрд амгалан.

	Хөвгүүний үс нь шаргал,

	— Хонгор зулын толгой мэт

	За яах вэ, сахиус

	Жаахан хааныг өршөөг.

	Энэ хүүд тэнгэр амьсгаа хайрлаг,

	Эхэд нь харин мишээл хайрлаг,

	Эрдэнэ сувдын эрэлчийн

	Ээлтэй харц хайрлаг.

	Алив тэнгэр, энэ хүүг

	Анхааралтай асарч бай.

	Хаан хөвүүн бусад хөвгүүдээс

	Хамаагүй илүү ярвигтай шүү.

	Асар цэнхэр нүдтэй

	Арслангийн шаргал зулзага

	Аймшигтай өвийг чи залгамжлах ёстой!

	Гадаад Умар болон Өмнөд далай

	Гайхамшигт хар сувдан эрихний хэлхээ

	Гарт чинь атгаастай байнам.

	 

	1916—6—24

	 

	 

	5

	Хэчнээн ч дагуул, хэчнээн ч нөхөд байна вэ?

	Хэнийг нь ч чи дуурайж давтаагүй ажээ.

	Энэ энхэр идэр насыг

	Эрс омог, уй гашуу эзэгнэнэ.

	Усан боомтон дахь улангассан өдрийг,

	Урд зүгийн салхины зүхэл заналыг,

	Аймшигт Каспийн хүрхрэх чимээг,

	Амандаа зуусан сарнайн дэлбээг санаж байна уу?

	Цыган хүүхэн чамд сийлбэр хүрээтэй

	Чулуу өгснийг санаж байна уу,

	Цыган хүүхэн чамд худал мэргэлж

	Цуу алдрын тухай нэг юм хэлснийг санаж байна уу...

	Цэх өндөрт далбаануудын дэргэд зогсож буй

	Цэнхэр цамцтай залуу бүсгүй

	Тэнгисийн аянга, шархадсан Муза16-гийн

	Тэсэшгүй догшин дуудлага байлаа.

	 

	1916—6—25

	 

	 

	6

	Чи цагдах ёстой. Би хоригдол,

	Чи хуяг. Хувь заяа маань нэг.

	Хоосон хөндий орчинд

	Хоол хүнс маань ч ижил.

	Харин би тайван зантай!

	Харах нүд минь ч хурц!

	Түр намайг суллаач, хуяг,

	Тэр нарс хүртэл зугаалъя!

	 

	1916—6—26

	 

	 

	7

	Авс ч байг, өлгий ч байг бүтээлгийг нь

	Адилхан хуу татагч юм, чи

	Салхины хилэнг бадраагч,

	Цасан шуурга илгээгч юм, чи.

	Хараал, шүлэг, аль эсвэл дайны

	— Хар удган! Хамжлагын эзэгтэй, чи!

	Дайны хөлийг титэмлэсэн

	Догшин арслангуудын хүрхрээг сонсном, би.

	Тэдний дунд нэгэн дуу хоолой тэвчээртэйеэ үл дуугарнам.

	Улангасан тачаадсан дуу хоолойнуудыг сонсном би

	Усан онгоцны улаан далбаануудыг харж байнам.

	Тэдний дунд нэгэн хар далбаа харагднам,

	Агаараар ч юм уу, далайгаар юм уу, чи

	Үг дуугүй, наранд ээх адил хэнхдэгээ яран

	Аль ч замаар замналаа гэсэн, би

	Үхлийн аюултай шүүхийг хүлээн зогсном.

	 

	1916—6—26

	 

	 

	8

	Улс амьтан зах дээр орилолдоно.

	Уур манан талхны газраас савсана.

	Улаахан хошуут, хавчиг нүүртэй, гудамжны дууч хүүхнийг

	Улам сайн харж дүрийг нь тогтоож авсан юм, би.

	Хар, цэцгэн хээтэй алчууртай

	Хайр хишиг горилсон, чи

	Бурхан Сергий-Тройцыд17 мөргөж буй

	Булт олны дунд тонгойн зогсож байсан

	Чамайг Хлистовын18 дар эх болгомогц

	Чимэг болсон гоо үзэсгэлэнтэй

	Гунигтай, адтай хүүхэн, чи

	Гуйлгалгүй миний төлөө мөргөж үзээрэй.

	 

	1916—6—27

	 

	 

	9

	Алтан үгст Аннад, Хамаг Оросыг

	Ариутган цагаатгагч үйл үгэнд

	Салхи чи дуулган хүргээч, хоолойг минь

	Сац бас ингэж хүндээр шүүрс алдахыг минь

	Санаашран шимширч харласан нүдний тухай

	Салхинд давлагаалах алтан талын дундаас

	Амгаланг айлтгасан аниргүй гүн мэндийн тухай

	Асаж буй тэнгэрийн хаяа чи түүнд ярьж өгөөч.

	Өнөө шөнө чам руу намайг ширтэхэд

	Өөрт чинь хэний дүр тодорсныг

	Ойн ногоохон устай горхи чи

	Омтгойролгүй түүнд ярьж өгөөч.

	Аянгат өндөрлөгт цоо шинээр

	Ахин тодорсон чи!

	Алдар нь дуурьсаагүй чи!

	Алтан үгст Аннад хамаг Оросын

	Амин голын хайрыг минь дуулган хүргээч!

	 

	1916—6—27

	 

	 

	10

	Найган ганхах овьёосны дээгүүрх нарийхан төмөр утас өнөөдөр

	Найрлах мянган дуу хоолой шиг тийм дуутай байнам!

	Явуулын замаар жингэнэх Хонхнууд: шүтээн! шүтээн! шүтээн! гэж

	Яг л бас тийм дуугаар, тэнгэр минь, ярьж байна уу даа?

	Тариан түрүү алгаараа имрэн зогсоод сонсохуйяа

	Тас харанхуй дээврээр намайг бүрхнэм, тэр дуу хоолой

	Энэ бургаснуудын долгилж буй мөчрүүдийг биш,

	Энхрий гарыг чинь би бачимдан шүргэж байнам!

	Чиний орцыг чилтлээ алдаршуулагч хэн бүхний хувьд

	Чи жирийн бүсгүй, харин миний хувьд бол тэнгэрийн загалмай!

	Чамд ганцаарт чинь шөнө бүр мэхийн ёсолном.

	Чиний мэлмийгээр ямагт бүх бурхан ширтэн байнам!

	 

	1916—7—1

	 

	 

	11

	Өндөрт мандсан нарыг өөрөөс минь чи халхална.

	Өөрийнхөө алганд бүх одыг атгана!

	Аяа, хаалга чинь хэрэв түгжээтэй бол

	Аясын салхи чам руу яаж нэвтрэх вэ!

	Шулгананхан, дүрэлзэнхэн,

	Шулуун харцаа бурууланхан,

	Шударгаар өршөөгдсөн хүүхэд мэт

	Шуухитнанхан, чимээгүй болох сон.

	 

	1916—6—2

	 


Ой миний өлгий, булш минь ой учраас...

	Ой миний өлгий, булш минь ой учраас

	Орь ганц хөлөөрөө газар дээр би зогсож байгаа учраас

	Одоо хэнтэй ч зүйрлэмгүйгээр би чамайг магтан дуулдаг учраас

	Орон зай, одон ертөнц бүхнээс чамайг би булааж авнам.

	Орчин цаг, орчих шөнө бүхнээс чамайг би булааж авнам

	Орчлонгийн шөнөд би хаваас үнэнч учраас

	Орох үүднээсээ хав нохдыг хөөж түлхүүрийг нь чулууднам.

	Би чамайг хэн бүхнээс, нөгөө ганцаас чинь булааж авнам.

	Би хэний ч эхнэр, чи хэний ч сүйт нөхөр болох ёсгүй.

	Хамгийн сүүлчийн маргаанд би чамайг авна, дуугүй бол!

	Хайр ивээлээ хүртээсэн бурхнаас чинь булааж авнам.

	Харин одоохондоо би чамайг адислан наманчлахгүй.

	Хоёр далавчаараа чи агаарт тэмүүлэн байвч19

	Хорвоо чиний өлгий! Булш чинь хорвоо учраас

	Хаана ч, яав ч чи хэв хэвээрээ л үлдэнэ.

	 

	1916—8—15

	 


Мэлхийнүүд цөөрөмд гуаглалдахад...

	Мэлхийнүүд цөөрөмд гуаглалдахад

	Бүсгүйчүүд өрөвчхөн шүүрс алдах

	Тийм нэгэн сартай шөнө хэдийд ч магадгүй

	Тэрсэлдэгч минь, чам дээр би хүрч очно.

	Чинэрэх зовхины чинь лугшилт,

	Чиний хардангуй сормуусанд уярахдаа

	Хүн биш ээ би, зөвхөн зүүдлэгдэж байдаг

	Хий зүүд гэж чамд би өгүүлнэм.

	Тавт хадаас нэг хүн зүрхэнд минь зоож байна!

	Тайтгаруул намайг, тайтгаруул гэж бас хэлнэм.

	Салхи сэрчигнэж, орой дээрээс одод төөнөн байна гэж

	Сац бас чамд би өгүүлнэм.

	 

	1916—9—8

	 


Жигүүрт эмийн хөнгөн даль...

	Жигүүрт эмийн хөнгөн даль

	Жирийн андын гар дээр буулаа.

	Гарцаагүй би жигүүртэй гэдгийг

	Гамшиг цуг туулагч, чи ойлгосон биз!

	Гэвч, аяа, золигийн энхрийллийг минь

	Гэтлэн дийлж чи чадахгүй!

	Халуун янаглалд талархахдаа, чи

	Хариуд нь хөнгөн далийг үнснэм.

	Эрчит салхи галыг бөхөөж

	Эрээн майхнуудыг дэрвүүлнэм.

	Жирийн чиний гараас харин салхи

	Жигүүртэй эмийн далийг зайлуулнам...

	Жигүүртэй бүсгүйчүүдэд бүү дурла!

	Сэтгэлээ бүү хөнөө! гэж шивнэнэм.

	 

	1916—9—21

	 


ЦЫГАН ХУРИМ

	Туурайн доороос,

	Шавар үсчинэ.

	Нүүрний өмнө

	Алчуур намирна.

	Хуримын залуусгүйгээр

	Худ нар цэнгэцгээ!

	Хөөе, хүлгийг минь

	Хөтлөөд гаргаад ир!

	Эцэг эх маань биднийг

	Эрх дураар тавьдаггүй.

	Ээрэм тал бидэнд

	Энэ хуримын ор болог!

	Дарсгүй согтож, хүнсгүй цадаад

	Давхиж яваа цыган хурим энэ ээ!

	Цэлэлзсэн тагш

	Цөлмөгдөн хоосорно.

	Сар мэлтийж гитар хангинан, шавар үсчинэ.

	Ван болсон цыган!

	Цыган болсон ван!

	Баруун зүүн тийш найган ганхана.

	Хөөе ноёнтон, түлэгдүүзэй!

	Хөлтэй цыган хуримд үрэгдүүзэй.

	Хөглөрч овоорсон

	Хувцас хунар харагдана

	Чинжаал, уруулын

	Чимээ анир сонстоно.

	Давируул хангинаж

	Зүүлт жингэнэнэ.

	Хэн нэгний гар дор

	Эн торго шархийнэ.

	Нэг нь чоно шиг улина.

	Нэг нь бух шиг хурхирна.

	Нэртэй цыган хурим нойрсоно.

	 

	1917 он

	 


Духан дээр үнсвэл зовуурь арилна...

	Духан дээр үнсвэл зовуурь арилна.

	Духан дээр чинь үнсье.

	Нүдэн дээр үнсвэл нойр бөхөжнө.

	Нүдэн дээр чинь үнсье.

	Уруул дээр чинь үнсвэл цангаа гарна.

	Уруул дээр чинь үнсье.

	Духан дээр үнсвэл дурсамж мартагдана.

	Духан дээр чинь үнсье.

	 

	1917 он

	 


Харанхуйгаар хамаг хорвоо нүүж эхэллээ...

	Харанхуйгаар хамаг хорвоо нүүж эхэллээ:

	Хараач, модод харанхуй газраар тэнүүчилж явна.

	Хараач, энэ хонгорцог алтан дарс болон тэнүүчилж явна.

	Хараач, энэ одод айлаас айлд бадарчилж явна.

	Хараач дээ, гол мөрөн эргээд урсах замаа эхэлж байна!

	Харин би элгэнд чинь наалдан нойрсохыг хүсэж байнам.

	 

	1917—1—14

	 


Задгай зуухны дэргэд, задгай зуухны дэргэд...

	Задгай зуухны дэргэд, задгай зуухны дэргэд

	Залхуутай шөнийг хороож суунам.

	Бүлтгэр жаахан хүүгээ

	Бүүвэйлэн, бүүвэйлсээр суунам.

	Сагсан саванд суугаад хүү минь

	Сайхан Нилээр хөвбөл чамд дээр сэн!

	Сац чиний хонгор эцэг

	Сайхан хүүгээ мартжээ.

	Эмзэгхэн нойрыг чинь хамгаалан суутал

	Энэ бие минь хөшиж гүйцлээ.

	Шөнө өнгөрлөө... Өөр нэг нь

	Шөнийн ээлжийг өртөөлөн авлаа.

	Ариун сударт өгүүлснээр Агарь өөрийн цөлд

	Анхилхан Измаилд ингэж шивнэдэг:

	— «Сац чиний хонгор эцэг

	Сайхан хүүгээ мартжээ!»

	Торомгор бяцхан шүтээн минь

	Том болж эцгийнхээ шийрийг хатаахдаа

	Тансаг зугаа хэврэгхэн гэдгийг

	Тэртэй тэргүй ухаарах болно!

	Өөр нэгэн бүсгүй уйтгарлан

	Үрдээ бас ингэж хэлнэ:

	«Сац чиний хонгор эцэг

	Сайхан хүүгээ мартжээ!»

	 

	1917 оны 2 дугаар сарын 2, 

	Сретение.

	 


ПСИХЕЯ

	Би нэр зээлдээч биш, гэртээ ирлээ,

	Би зарц биш, талх тариа над хэрэггүй.

	Би дур хүсэл чинь, бүтэн сайны амралт чинь,

	Би чиний долоо дахь өдөр, долоо дахь тэнгэр чинь20

	Тэнд, газарт байхад над өчүүхэн зоос л өгцгөөдөг байлаа.

	Тэгээд хүзүүнд минь тээрмийн чулуу зүүдэг байлаа.

	— Хайрт минь! Харин чи намайг танихгүй байна гэж үү?

	Хараацай чинь байна би, Психея21 байна!

	Энхрий хонгор минь, май, салмарсан биеийг минь ав.

	Эрт нэгэн цагт энэ минь булбарай цогц байсан юм.

	Бүхэлд нь сэглэж навсайлгалаа, урж тастлаа.

	Бүтэн үлдсэн юм гэвэл хоёрхон жигүүр л байнам.

	Өөрийнхөө гоо жавхлангаар намайг хувцасла.

	Өршөөж хайрла, аварч хайрла.

	Өгөрч ноорсон бүхнийг минь харин

	Өөрөө чи сүмийн санд аваачиж өг.

	 

	1918 оны 5 дугаар сарын 13

	 


«Өршөө намайг, миний уулс!..

	«Өршөө намайг, миний уулс!

	Өршөө намайг, миний голууд!

	Өршөө намайг, миний нугууд!

	Өршөө намайг, миний ургамлууд!»

	Эх, цэргийн хүзүүнд сахиус зүүж өглөө.

	Эх хүүтэйгээ үүрд салах ёс гүйцэтгэлээ...

	Өвгөрсөн муу урцнаас дахиад л бас:

	«Өршөө намайг, миний голууд!» гэх сонстном.

	 

	1918 оны 5 дугаар сарын 14

	 


Өдөр бүрий амжилт бүтээл соёрхъюу...

	Өдөр бүрий амжилт бүтээл соёрхъюу

	Шөнө бүрий амгалан нойр соёрхъюу

	Тэнгэрийн өршөөл, тэнгэрийн цаазыг ч,

	Сайны ерөөл, хатуухан хуулийг ч соёрхъюу

	Навсартал цоорсон тоостой гоёлоо ч...

	Нар, сар цацарсан тоостой таягаа ч соёрхъюу

	Айл бүр амар төвшин, ам болгон талх тариатай байхын

	Айлтгал ерөөлийг бас соёрхъюу.

	 

	1918 оны 5 дугаар сарын 21

	 


Янаг хонгорт хүртээлгүй энэ гар...

	Янаг хонгорт хүртээлгүй энэ гар

	Яруу сайхны төлөө зүтгэх учиртай.

	Яруу сайхны эхнэрийн гавьяат цолоор

	Ятга биднийг шагнасан юм.

	 

	Олон зочин хосгүй цэнгээнд урилгагүй ирнэ,

	Оройн зоогт, тэд амжиж морилох ёстой!

	Янаг хонгор мөнх биш, яруу сайхан мөнх

	Ямар ч гэсэн бидний зүтгэл талаар өнгөрөхгүй нь магад.

	 

	1918 оны 7 дугаар сарын 6

	 


Эрэлхэг гавьяа, онгон төрх! Энэ хоёрын холбоо

	Эрэлхэг гавьяа, онгон төрх! Энэ хоёрын холбоо

	Эртний агаад гайхамшигтай нь үхэл, алдар хоёр мэт.

	Булгилах улаан цусаараа

	Бужгар толгойгоороо тангараглах минь:

	Яруу сайхан хэмээх эрхэмсэг тээшнээс өөр

	Ямар ч тээш энэ мөрөн дээр байх ёсгүй!

	Ялдам зөөлхөн гараа тавих илд минь

	Ятгын гоолигхон хүзүү билээ.

	 

	1918 оны 7 дугаар сарын 27

	 


ЗУУН ЖИЛИЙН ДАРАА БАЙХ ЧАМД

	Зуун жилийн дараа байх чамд хандаж

	Зузаан хөрсний гүнээс амьсгаа авах мэт

	Зуурдаар алах ялд тохоогдсон хүн шиг

	Зугуухан гараараа, бичих минь:

	 

	— Найз аа! Намайг бүү эр! Цаг өөрчлөгдсөөн!

	Намайг өвгөд ч гэсэн санахгүй.

	— Ам хүрэхгүй байнам! Амьд мөнхийн рашаан өөд

	Алгаа тосож хоёр гараа сарвайнам.

	 

	Хос түүдэг мэт нүдийг чинь би харж байнам.

	Хосгүй дүрэлзэн булш - тамд байгаа над руу ширтэж байна,

	Гар нь мэдээ алдарсан, зуун жилийн өмнө үхсэн намайг

	Гайгүй сайн харж байна.

	Гарт минь надтай хамт бараг атга тоос адил

	Гагцхүү миний шүлгүүд байнам! Харж байнам би. Салхи сөрөн

	Гэрийг минь чи эрж байна, миний төрсөн, эсвэл үхэх

	Гэрийг минь эрж байна.

	Замдаа дайралдсан амьд, аз жаргалтай эмсийг

	Жигшин харахад чинь бахархнам, бас дараах үгс чих дэлснэм:

	— Нэр зээлдээчдийн сүрэг! Та нар цөм талийгаачид!

	Нэг л бүсгүй амьд

	Сайн дураараа, сайхан сэтгэлээр би түүнд зүтгэж байсан!

	Санаа, нууц бүхнийг нь, сац бас бөгжнүүдийн нь бүх агуулахыг ч би мэдэж байсан!

	Үхэгсдийг тоногч эмс ээ! Энэ бэлзгүүдийг та нар

	Үхсэн тэр бүсгүйгээс хулгайлцгаасан байна!

	Ээ, зуун бэлзэг минь! Эрүүдэн намайг зовоож байна,

	Эгээ л анх удаагаа би гэмшиж байнам,

	Энд тэнд хэчнээн ч бэлзэг би бэлэглээв дээ,

	Ингэхэд чамайг хүлээх минь яалаа даа!

	Өнөөдрийн энэ орой би шингэж буй нарыг дагаж

	Өнгөрөх зуун жилийн дараа байх чамайг тосож

	Өчнөөн удаан явсан минь бас

	Хэчнээн гунигтай вэ.

	Харанхуй булшны гүн рүү, хань нөхдөд минь хандаж

	Хараал тавьж хэлэх үгийг чинь би мэдэж байна даа:

	— Сайрхаж цөм шагширч байсан та нар! Сайхан бошинз

	Санаанаасаа хэн чинь ч бэлэглээгүй шүү!

	Хэн маань илүү харамгүй байлаа даа?! Үгүй би харамч!

	Хэрвээ алахгүй л бол харамчаа нуухын аргагүй,

	Харанхуй шөнөөр үнсэх гэж, би

	Хандсан бүгдээсээ захидал гуйдаг байсан.

	Хэлэх үү? Хэлье! Эс оршихуй гэгч харьцангуй.

	Харин чи одоо миний хамгийн галтай зочны нэг нь

	Хатаж өгөршсөн тэр ясны нэрийн өмнөөс, чи

	Хамаг нууц амрагийнхаа сороос ч хагацахад бэлхэн дэг.

	 

	1919 оны 8 дугаар сар

	 


НҮД

	Уудам талд дассан нүд,

	Урсах нулимсанд дассан нүд,

	Ногоохон шорвогхон

	Тариачны нүд!

	Энгийн тариачин авгай сан бол, би

	Эгнэгт хоноцдоо таашаал хүртээх

	Ийм л хөгжөөнтэй

	Ногоохон нүдтэй байх сан билээ.

	Энгийн тариачин авгай сан бол, би

	Ээвэр нарыг гараараа саравчлах сан,

	Толгойгоо сэгсэрсхийн дуугүй зогсох сон,

	Тонгосхийн харцаа буруулах сан билээ.

	Хархүү дэргэдүүр нь үүрэгтэй өнгөрлөө...

	Хар алчуур доорх

	Номхонхон дөлгөөхөн

	Тариачны нүд жишимгүй байнам.

	Уудам талд дассан нүд

	Урсах нулимсанд дассан нүд...

	Учирсан, харснаа илчилдэггүй

	Тариачны нүд!

	 

	1918 оны 9 дүгээр сарын 9

	 


Атийсан өтөл насыг...

	Атийсан өтөл насыг

	Артаг залуус бүү хүсэг.

	Хонгорхон залуу насыг

	Хорчгор өвгөд бүү дурсаг.

	Тэр бүгдийг давлагаа авч одном

	Тэнгис чиний мэдлээс ангид.

	Мартахын хур л

	Маны толгой дээр бууг.

	Үрчгэр, явган өвгөн гуай

	Өнгөт далбааг шохоорхох хэрэггүй!

	Өтөл нас гал цогтой

	Өсгөлүүн үеийг шохоорхох хэрэггүй!

	Үрс нь сургуульдаа, өтгөс нь хөрсөндөө

	Үе бүхэн өөрийн заяатай.

	Мартахын хур л

	Маны толгой дээр бууг.

	Өнгөлөг залуу нас

	Өтлөөс юугаа сурна!

	Өтөл нас учир утгагүй.

	Утгагүй, ухаангүй.

	Мартахын хур л

	Маны толгой дээр бууг!

	 

	1918 оны 7 дугаар сарын 27

	 


Эмсийн хороор...

	Эмсийн хороор

	Эмээлгэхгүй, ундаалахгүй би.

	Итгэлт гараа,

	Эвлүүлэн бичдэг баруун гараа сунгая.

	Харанхуй шөнөөр залбиранхан

	Хайрт охиныхоо төлөө загалмайлдаг гараа сунгая.

	Бурхан тэнгэрээс буулгасан айлтгалыг

	Буулган бичдэг гараа сунгая.

	Зусарч агаад хуурамч

	Зүүн гар минь омголон.

	Магад ариун баруун гар минь энэ

	Май, гарыг минь атга.

	 

	1918 оны 10 дугаар сарын 10

	 


Цагаар, жилээр ч биш үүрд дурсаг гэж...

	Цагаар, жилээр ч биш үүрд дурсаг гэж

	Чамд би, цайз аа, самаа бэлэглэе.

	Хонгорхон охидыг найз хөвгүүд нь дурсаг гэж

	Хорвоод алтан сам заяажээ!

	Надгүйгээр найзын минь хоолойгоор цай давахгүй байг гэж

	Надад сам, миний сам, бүсгүйн сам заяажээ!

	Эгнэсэн шүд нь ятгын чавхдас

	Ийм сам хорвоод үгүй.

	Гар дөнгөж хүрмэгц уянгалан доргино.

	Ганцхан миний тухай, гагцхүү миний тухай л дуулна.

	Надгүйгээр найзын минь нойр хүрэхгүй байг гэж

	Надад сам, миний сам, бүсгүйн сам заяажээ.

	Надаас хөндийрөх хуруу зай ч холын зай болж

	Найзад минь хачин аймшигтай санагддаг.

	Алсын алс ч над руу тэмүүлэхэд нь

	Алгын чинээхэн санагдаг гэж

	Алтан сам хорвоод заяажээ.

	Надгүйгээр найзад минь амьдрах аргагүй байг гэж

	Надад долоон чавхдаст бүсгүйн сам заяажээ.

	 

	1918 оны 11 дүгээр сарын 2

	 


Баруун мөрөн дээр минь...

	Баруун мөрөн дээр минь

	Өглөөг бэлгэдэн тагтаа суув.

	Зүүн мөрөн дээр минь

	Шөнийг ёрлон шар шувуу суув.

	Хоршиж намайг хамгаалахаар

	Хорсолт дайснууд нэгдсэн хойно

	Айж түгших юу байх вэ.

	Алхнам би, Казаны хаан мэт!

	 

	1918 оны 11 дүгээр сарын 2

	 


Үсэнд зангидсан улаан тууз намирнам!..

	Үсэнд зангидсан улаан тууз намирнам!

	Үеийн найз минь харин

	Үдшийн харуулд зогсном.

	Зэвүүн салхинд тэр

	Зэврүүн сарны дор

	Аяны майхны дор

	Амьгүй шон мэт зогсном.

	Нуугдан гэтсээр түүнд чимээгүй дөхөхөд минь

	— Нууц дохиогоо! гэж тэр цангинатал хашхирна.

	— Энэ, би байна аа! гэхэд, алив хө, яв!

	Энд миний ноёнтон нойрсож байна гэнэ.

	Би байна аа, хайрт минь!

	Би хайрт чинь байна! гэвэл

	— Энд тоглоомын газар биш,

	Эгцхэн буугаа шагайлаа шүү гэнэ.

	— Өөрийн чинь ноёнтон дугжирсаар байгаад

	Өглөөний мөргөлөөс хоцорчих вий дээ! гэхэд

	— Эндээс хурдхан яв гэж би

	Эцсийн удаагаа хэлж байна шүү! гэв.

	Буун дуу тасхийв. Бутан дээр

	Би нам унав. Өчүүхэн анир эс гаргав.

	Харах гэж тэр хойшоо гүйнэм.

	Харах гэж тэр урагшаа гүйнэм.

	Харах гэж тэр баруунтаа, бас зүүнтээ гүйнэм.

	— Харуул дээр бүү үүрэглэ! гэж

	Үсэнд зангидсан улаан тууз намирнам.

	Үсэнд зангидсан улаан тууз намирнам!

	 

	1919 оны 11 дүгээр сарын 10

	 


Үхэхдээ би өнгөрлөө гэж хэлэхгүй...

	Үхэхдээ би өнгөрлөө гэж хэлэхгүй.

	Үүнд харамсах ч үгүй, гомдох ч үгүй.

	Хүслийн шуурга, дурлалын алдраас илүү

	Хүндтэй чухал үйлс хорвоод бий.

	Онгон цээжийг минь жигүүрээрээ дэлдэх

	Онгод дуудсан залуу суу чи юм22.

	Бүттүгэй! гэж би чамд зарлиг буулганам.

	Бүгдийг ёсчлон дагаж гүйцэтгэнэм.

	 

	1918 он

	 


Үзэгт чинь би хуудас цаас юм...

	Үзэгт чинь би хуудас цаас юм.

	Үг бүхнийг чинь буулганам. Би цагаан хуудас юм.

	Үнэт баялгийг чинь би хамгаалагч мөн.

	Үрэгдүүлэлгүй, үржүүлээд буцааж өгнөм.

	Би тосгон, хар шороот хөрс юм.

	Чи надад нарны цацраг, борооны чийг мөн.

	Чи бурхан, ноёнтон, харин би бол

	Хар шороот хөрс, цагаан цаас юм.

	 

	1918 он

	 


Зүүн, баруун хоёр гар шиг бид...

	Зүүн, баруун хоёр гар шиг бид

	Зүрх сэтгэлээрээ бие биедээ ойрхон

	Зүүн баруун хоёр жигүүр шиг бид

	Зүүд нойр, бүлээхэн амьсгалаараа дөтхөн.

	Зүүн, баруун жигүүрийг гэвч

	Зүггүй шуурга босож зааглав.

	 

	1918 он.

	 


Цаглашгүй залгигч гал миний хүлэг юм!..

	Цаглашгүй залгигч гал миний хүлэг юм!

	Цавчлах туурай, янцгаах дуу түүнд байхгүй.

	Хүлэг минь амьсгаалсан тэр газар булаг оргилохгүй.

	Хүлэг минь давхисан тэр газар өвс ургахгүй.

	Аяа, гал - хүлэг минь ханахыг мэдэхгүй ховдог!

	Аяа, гал - хүлгээрээ би ханахыг мэдэхгүй довтлогч!

	Гал улаан дэлтэй үс минь ижилсэнэ.

	Галт зурвас огторгуйг зүснэ.

	 

	1918 он

	 


Айлд огт хэрэгцээгүй үзэсгэлэн чимэг...

	Айлд огт хэрэгцээгүй үзэсгэлэн чимэг

	Алтрах од, сарнайн цомог мэт шүлэг дэлгэрнэ.

	Алаг цэцгийн баглаа, алдар хүндийн магтуу

	Альхан зүгээс энэ бүхэн гараад ирдэг билээ.

	Нойрсож ахуйд маань чулуун ханыг нэвтлэн

	Ноёлог тэнгэрийн зочин дөрвөн дэлбээнд ирнэ.

	Оддын хууль, цэцгийн томьёог найрагч

	Онгон зүүдэндээ нээснийг ойлгооч, хорвоо минь!

	 

	1918 он

	 


Яруу шүлэг бүр хайрын үр юм...

	Яруу шүлэг бүр хайрын үр юм.

	Ядуу гуйлгачин бутач хүү юм.

	Хавийн салхинд ёслон ёслон байж

	Харгуйн дэргэд тавьсан ууган хүү юм.

	Сэтгэлд тэр там, тахил болно.

	Сэтгэлд тэр диваажин, гутамшиг болно.

	Эцэг хэн бэ? гэвэл хаан ч байж мэднэ.

	Эсвэл хулгайч, эсвэл хаан ч байж мэднэ.

	 

	1918 он

	 


Орчлонд сэтгэл жигүүртэй төрвөл...

	Орчлонд сэтгэл жигүүртэй төрвөл

	Орон гэр, орд харш түүнд юу ч биш

	Ордныхон ч, Чингэс хаан ч юу ч биш.

	Хорвоод хоёр л дайсан надад бий.

	Холбоо зайгүй нийлсэн хос тэр ихэр бол

	Хоосончуудын өлсгөлөн, ховдгуудын шунал юм.

	 

	1918

	 


СЕРГЕЙ ЕСЕНИНИЙ ДУРСГАЛД

	Богинохон амьдарсан гээд харамсалтай биш

	Багахан өгсөн гээд гаслалтай биш.

	Бидний үед амьдарвал урт насалсан гэсэн үг

	Бидэнд дуугаа өгвөл бүхнийгээ өгсөн гэсэн үг

	 

	1926 оны нэгдүгээр сар

	 


Өрөөлд хэрэггүй бүхнийг өөрт минь авчраад өг!..

	Өрөөлд хэрэггүй бүхнийг өөрт минь авчраад өг!

	Өөрийн минь галд бүгд дүрэлзэн шатах ёстой23

	Адилхан галдаа өргөн хөнгөн өргөл болгохоор

	Амьдралыг ч би далланам, үхлийг ч би далланам.

	Хөнгөн эд болгонд дөл дуртай байдаг юм.

	Хөсрий мөчир, хуурай дэрс, хуудуу үгс

	Иймэрхүү хүнсээр дөл дүрэлздэг юм.

	Тиймэрхүү үнсээр та нар ч цэвэршдэг юм.

	Галт шувуу би ганцхан галдаа дуулнам.

	Гайхамшигт амьдралыг минь дэвжээгтүн!

	Гайхалтайгаар асаж, би дуустлаа шатнам.

	Гагцхүү та нарт шөнө гэрэлтэй байтугай!

	Хүйтэн түүдэг галт оргилуур!

	Хүүхэн омгоо би өндөрт өргөн явнам.

	Хүүрнэн ярилцагч, өвлөн залгамжлагчийн

	Хүндэт алдраа би өндөрт өргөн явнам.

	 

	1918 он

	 


Баяр бол бал шиг юм,..

	Баяр бол бал шиг юм,

	Байхгүй бол шүүрс алдана.

	Байдгаараа багтаж ядахад

	Бяцхан азнаад л

	Бялуураад нялуурчихна!

	Гаслан гэгч давст далай!

	Ханатал чи ундаална.

	Цадтал чи хооллоно.

	Хар толгойг чинь эргүүлчхээд

	Харах бараагүй алга болно.

	 

	1918 он

	 


Чулуунаас ч юм уу, шавраас бүтсэн хүн бий,..

	Чулуунаас ч юм уу, шавраас бүтсэн хүн бий,

	Чухамдаа би өөрөө өнгөлөг мөнгөн гялбаатай!

	Үйлс минь шинэчлэл, нэр минь Марина

	Үелзэх тэнгисийн үйлст хөөс, би!

	Шавраас ч юм уу, махбодоос бүтсэн хүн бий,

	Шарилыг нь авслан шав дурсгал тэдэнд босгодог...

	Харин би бол тэнгист даллагаа авхуулсан юм.

	Харайн дэгдсээр тэндээ ямагт няцарнам.

	Зорьсон зүрх, тавьсан саад бүхнийг нэвт зүсэн

	Зоргоор сэтгэл минь бүгдийг цөм цохином.

	Зүггүй энэ бужгар үсийг минь харж байгаа биз?

	Зүгээр ч намайг буулгаж авч чадахгүй шүү.

	Өндөр гантиг хадны өвдөг мөргөн бутрахдаа

	Өөр нэгэн давалгаанд өндийн сэргэж босном, би!

	Хөөс, хөгжөөнтэй хөөс,

	Хөх тэнгисийн цахрах хөөс мандтугай!

	 

	1920 он

	 


Хөх тэнгэр өөд нүдээ дүрлийлгээд..

	Хөх тэнгэр өөд нүдээ дүрлийлгээд

	Хөөе, аадар орох нь ээ! гэж дуу алдацгаана.

	Хөнгөмсөг хархүү харцаа чулуудахыг хараад

	Хөөе, дурлах нь ээ! гэж дуу алдацгаана.

	Хайхрамжгүй сэтгэлийн зэвхий өнгийг нэвт зүсэн

	Хараач, шүлэг бүтэх нь ээ! гэж би дуу алднам.

	 

	1936 он

	 


МАЯКОВСКИЙД

	Загалмайнаас ч, яндангаас ч өндөр

	Зангирсан гал, утаанд загалмайлагдсан,

	Аварга биет, хүнд алхаат

	Аргагүй лут, мөнхөд орших Владимир!

	Ачаа тээгч эр, агсам хүлэг юм тэр.

	Адайр зан, бүрэн эрх юм тэр.

	Санаа алдан алгандаа нулимаад:

	— Саатан тэс, тээшний алдар! гэнэ.

	Алдаршуулан талбайн гайхамшгийг дуулагч

	Аргагүй бардам омогт тэр халтар эр

	Алмааст шүтэн дурлалгүй

	Аварга жинт эр чулуу сонгож авсан юм.

	Аргагүй чулуужсан аянга!

	Аяархан эвшээлгэнэ, гараараа ёсолно, бас дахин

	Архангелийн24 нүсэр жигүүрээр

	Ачааны тэрэгний арлаар сэлүүрдэнэ.

	 

	1921 оны 9 дүгээр сарын 18

	 


Хагацал! Хар нүдэн чамайг би харж байнам!..

	Хагацал! Хар нүдэн чамайг би харж байнам!

	Хагацал! Хамгийн өндөр! Хагацал хамгийн ганцаардмал!

	Хагацал! Хутга шиг гялсхийн инээмсэглэнэм!

	Хагацал! Харин надтай чи огт адилгүй байнам!

	Хагацал! Цаг бусаар үхэж байгаа бүх эхчүүдтэй,

	Хайрт ээжтэй минь ч чи адилхан байнам!

	Гивлүүрээ чи үүдний өрөөнд мөн л тэдэн шиг засаж янзалнам.

	Гэнэгүй унтаж байгаа Сережагийн дээр тонгойсон. Анна юм чи, хагацал!

	Хагацал! Чи шар нүдэт цыган хүүхэн болж

	Хагацал чи хар нүдэт молдав хүүхэн болж

	Хамаа бусаар гэрт дайран орж ирнэм.

	Хагацал! Хаалга үүд ч тогшилгүйгээр халдварт шуурга адил

	Хамаг судсанд минь нэвтрэн орж халуун чичиргээ болно.

	Шунгинана, жингэнэнэ, дэвхэрнэ, эвхрэлдэнэ.

	Орилно, хүнгэнэнэ, бас урагдсан торго шиг салбалзах хагацал!

	Улангассан саарал чоно шиг хагацал өвгөдийг ч, үр ачийг нь ч үл хайрлана.

	Ууль шиг муу ёрт хагацал!

	Уудам талын эмнэг гүү шиг цамнах хагацал!

	Эрдүү Разины удам шиг өргөн мөртэй, өсгөлүүн биетэй, улаан зээрд

	Эвдлэн түйвээгч байхыг чинь би хараагүй бил үү, хагацал!

	— Өд сөд хийсгэж гэдэс дотор хүүлэгч алуурчин байхыг чинь хараагүй бил үү?..

	Өнөө чамайг Марина гэж нэрлэх болжээ, хагацал!

	 

	1920 оны 7 дугаар сарын сүүлч

	 


ҮҮРЭЭР

	Үүрээр цусны гүйдэл хамгийн их багаснам.

	Үүрээр анир чимээ хамгийн их намднам.

	Яс махбодоос сэтгэл хагацнам.

	Ясан үүрнээс шувуу хагацнам.

	 

	Үл үзэгдэхүйц алсыг нүд харнам.

	Үл үзэгдэхүйц холбоог зүрх мэдэрнэм...

	Бяцхан ч атугай чимээ чихэнд ууснам.

	Бяцарсан Игорь дээр тонгойн Див уйлнам.

	 

	1922 оны 3 дугаар сарын 17

	 


Танд хайртай гэж үү, би?..

	Танд хайртай гэж үү, би?

	Тайван бодлогоширлоо.

	Орой дээрээ нүд минь гарлаа.

	Ойд гол урсана,

	Орооцолдсон бужгар үсэнд гар шумбана.

	Зөрүүд тэр зүгээ эс олно.

	Дурлал гэгч хуучирсан.

	Дуугүйхэн үзгээ хэмлэнэм.

	Харанхуй ч гэсэн, би

	Харин лаа барихаас залхуурнам.

	Тууж бичих минь!

	Түүний л төлөө, чи

	Найрагч болж төрсөн биш үү!

	Цагийн хугацаатай дурлал.

	Цагийн дараа гундлаа.

	(Харанхуйд аль хэдийнээ үзэг бүжнэм!)

	Тэгээд болох нь тэр

	Тэнцүүгийн тэмдэг

	Дурлалын хооронд тавинам, дураараа бол.

	Тачаал уу? Хуучирсан юм.

	Тачаал гэдэг чинь үзэг!

	— Гэнэт гэрт ягаан шугуй тодорлоо!

	Гэрээс цааз мэт

	Гэгээн үнэр байх юм...

	Духаа би гар дээрээ тавилаа.

	 

	1920 он. Ням гараг.

	 


ЗАЛУУ НАС

	1

	Залуу нас минь! Харь хөндий

	Залуу нас минь! Ижил буруу гутал минь!

	Улайсан нүдээ онийлгон байж ийнхүү

	Улирсан хуанлийн хуудсыг урцгаадаг сан.

	Богцтой бүх олзноос чинь

	Бодлогоширсон Муза юу ч авсангүй.

	Залуу нас минь! Эргүүлж чамайг би дуудахгүй.

	Залхмаар тээртэй байсан шүү, чи надад.

	Ханатлаа чи шөнөөр үсийг минь самнан

	Харвах сум шөнөөр хурцалдаг байлаа.

	Өгөөмөр сэтгэлд чинь хайрганд дарагдсан мэт багтарч

	Өрөөлийн нүглийн төлөө шаналж явлаа.

	Очирт дулдуйг хугацаанаас нь өмнө чамд эргүүлж өгөөд

	Одоо миний сэтгэл хангалуун цатгалан байнам!

	Залуу нас минь! Зовлон минь болсон

	Залуу нас минь! Зовлон минь болсон

	Залуу нас минь! Хэв насны минь тасархай!

	 

	1921 оны 11 дүгээр сарын 18

	 

	 

	2

	Зайлшгүй мөдхөн, хараацайнаас илбэч эм болж хувирах нь ээ!

	Залуу нас минь! Хагацах ёс гүйцэтгэе, түүний өмнөхөн.

	Хагацахын өмнө салхинд хоёул жаахан зогсъё.

	Хөөрхөн хонгор минь! Эгчийгээ тайтгаруул!

	Хөөх ягаан банзлаа дэрвүүлэн эргэлд,

	Хөгжүүхэн залуу нас минь! Хөрслөгхөн хонгор минь!

	Сэтгэлийн минь дэврээ залуу нас минь!

	Сэргэлэн шиг бүжиглэж намайг тайвшруул!

	Хөх цэнхэр хүзүүний ороолтоо хөвхөлзүүлэн сэгсэр.

	Хөөрхий, дүрсгүй хонгор минь! Бүжиглэ, шалзал!

	Хангалттай бид хоёр дүрсгүйтсэн шүү дээ!

	Хагацъя даа, хуван эрдэнэ, алтан үе минь!

	Гарыг чинь зүгээр ч шүргэж байгаа юм биш, би,

	Гарцаагүй сэтгэлийн амраг шигээ санаж чамаас хагацаж байнам.

	Цээжний гүнээс сугаран гарсан

	Цэл залуу нас минь! Чи бусдад оч доо!

	 

	1921 оны 11 дүгээр сарын 20

	 


Цацрах гэгээнээр үхнэ гэдгээ мэдэж байнам! Гэвч хоёр гэгээний чухам алинд нь,..

	Цацрах гэгээнээр үхнэ гэдгээ мэдэж байнам! Гэвч хоёр гэгээний чухам алинд нь,

	Чухам алинтай нь хамт үхэхээ урьдаас шийдэх аргагүй!

	Аяа, бамбар минь үдшийн гэгээ, үүрийн туяаны

	Аль алинд нь хоёр дахин бөхдөг ч болоосой!

	Хормогч дүүрэн сарнайнхаа ганц ч нахиаг гэмтээлгүй

	Хорвоо дээгүүр бүжгийн алхаагаар тэнгэрийн охин явж өнгөрлөө!

	Гэгээ гийх үеэр үхнэ гэдгээ мэдэж байнам! Гэрэлт хунгийн сэтгэлийг минь бодоод

	Гэгээн Тэнгэр Харцагын шөнийг үхэхэд минь ирүүлэхгүй!

	Өөрийнхөө үнсээгүй загалмайг уяхан гараараа зайлуулаад

	Өгөөмөр огторгуй руу эцсийн мэндийн хойноос тэмүүлнэ, би.

	Харанхуйг зүсэх гэгээний өөдөөс хариу инээмсэглэл нэвт дэвнэ...

	Харин би үхлийн өмнөх зогьсолтдоо ч харьшгүй найрагч хэвээр байна!

	 

	1920 оны 12 дугаар сар

	 


Тариачин авгайн саравчлан зогсох...

	Тариачин авгайн саравчлан зогсох

	Тариан талбай, Оросын буудайд мэндийг минь дамжуул...

	Зүсэр бороо гадаа шаагина, найз аа!

	Зүрхэнд гамшиг, цэнгэл хосолно...

	Зуурдын гамшиг, зүсэр борооны бүүвэйнд, чи

	Зургаан шадтаа туурвих Гомер шиг санагднам.

	Хойд насан туршдаа гарыг чинь атгая!

	Хоёр гар минь энэ хорвоод завгүй байнам.

	 

	1925 оны 5 дугаар сарын 7

	Вшенюры

	 


Судсаа нээвэл зогсолтгүй,..

	Судсаа нээвэл зогсолтгүй,

	Сэргэлтгүй амьдрал олгойдно.

	Аяга ч тоссон, таваг ч тоссон ялгаагүй!

	Аль ч таваг багадна.

	Аль ч аяга, жижигдэнэ.

	Амсраар нь хальж, хажуугаар нь урсаж

	Хатсан хулс тэжээхээр хар шороонд шингэнэ.

	Хариулж эргүүлэлтгүй, зогсоолтгүй,

	Сэргээлтгүй шүлэг олгойдно.

	 

	1934-1-6

	 


Үүрээр...

	Үүрээр

	Тэс модыг

	Тас цавчив

	Үйлт

	Гашуун

	Тавилан.

	Бууралтсан

	Буурай

	Тэс мод

	Тэс мод!

	Тэр, оросын

	Тавилан.

	 

	1934 он

	 


— Эмээгийн зүүд шиг...

	— Эмээгийн зүүд шиг

	Энэ шүлэг чинь хэрэггүй.

	— Эгээ өөр цагийг бид

	Эрхэмлэн зүүдэлж байнам.

	— Өвөөгийн санаашрал шиг

	Өөрийн чинь шүлэг залхмаар

	— Өөр эринийг харин бид

	Өөдрөг харуулдаж байнам.

	— Бидний зүүд гэдэг чинь бүхэлдээ

	Билгийн ертөнцийг таван жилд багтаадаг юм!

	— Та нарын зүүд зөвхөн таван жилийнх,

	Таван зуунтай минийх тэнцэнэ.

	— Өдөр хоногийн араас од.

	— Өдөр хоног хажуугаар одном.

	Орост шүлэг

	Орших эсэхийг

	Урсах мөчөөс асуу,

	Удмаасаа асуу.

	 

	1931-9-14

	 


ЦЭЦЭРЛЭГ

	Энэ тамын хариуд

	Энэ солиорлын хариуд

	Насан өтөлд минь

	Над цэцэрлэг ирүүлээч.

	Насан өтөлд минь,

	Насан зүдэлд минь,

	Алжаасан — насанд минь,

	Атийсан — насанд минь,

	Насан өтөлд минь

	Над нохойн зөөр

	Гал халуун насны

	Сэрүүхэн цэцэрлэг ирүүлээч.

	Оргодол над зориулж

	Орогнох хүн ч үгүй,

	Амьд амьтан ч үгүй,

	Аглаг цэцэрлэг ирүүлээч!

	Алхаа ч дуулдахгүй цэцэрлэг!

	Ажиглах ч аргагүй цэцэрлэг!

	Инээд сонсогдохгүй цэцэрлэг!

	Исгэрээд ч мэдэгдэхгүй цэцэрлэг!

	Анир ч үгүй,

	Амьсгаа ч үгүй,

	Амьтан ч үгүй,

	Аглаг цэцэрлэг над ирүүлээч!

	Өөр шиг минь ганцаардмал цэцэрлэгт

	Өчнөөн зовлон хангалттай гэж хэлээч.

	(Өөрөө ч тэгээд дэргэд бүү зогс!)

	Өөр шиг минь ганцаардмал цэцэрлэг ирүүлээч.

	— Өнөө цэцэрлэг үү? Аль нөгөө ертөнц үү? гэмээр

	Өтөл насанд минь тийм цэцэрлэг...

	Өтөл насанд минь,

	Амьсгал хураахад минь над ирүүлээч!

	 

	1934—10—1

	 


НАЙРАГЧ, ХААН ХОЁР

	1 (5)

	Нөгчсөн хаадаар чимэглэсэн

	Нүсэр танхим байнам25.

	— Харин энэ мундаг

	Хадан гантиг юу вэ?

	Айхавтар сүр үзүүлсэн

	Алтадмал дүр байнам.

	— Алдарт Пушкинийг хавчсан

	Арчаагүй цагдаа энэ.

	Зохиогчыг нь харааж

	Зохиолыг нь хяргагч.

	Хязгаарын польшийг

	Хядан нядлагч26

	Анхааралтай хараарай!

	Алмайрч бүү мартаарай!

	Авьяастны алуурч хаан

	Анхдугаар Николай юм шүү!27

	 

	 

	2 (6)

	Үгүй, жолоодогчоо оршуулж байхад маань

	Үймээн тэрлэгч хорооны өмнө бөмбөр дэлдэж байлаа:

	Үхсэн найрагчийн дээгүүр хааны зандалчид ингэж

	Үрлэн сумаар хүндэтгэн шүршиж байлаа.

	Хамгийн дотно нөхдөд нь ч хажууд нь зогсох зай олдохгүй

	Хачин их хүндэтгэлтэй байсан гээч, Хаана нь ч, толгой хөл талд нь ч

	Хажуу, баруун, зүүн талд нь ч хоёр гараа хавсран унжуулсан

	Харгис цагдаа нарын ханхар цээж, зэвхий царай харагднам.

	Хамгаас аниргүй, бүхнээс чимээгүй хэвтэрт нойрсохдоо хүртэл

	Харгалзуулан цагдуулсан хүүхэд мэт байх хачирхалтай биш гэж үү?

	Харин юутай, харин юутай, харин юутай энэ хүндэтгэл

	Хачин адилхан санагднам бэ, хамаагүй хэт хүндэтгэл биш үү!

	Хараач энэ, улс гүрэн минь, хамт олны цуурхлыг хайхралгүй

	Хаан эзэн найрагчийг халамжилж байгааг нь хараач гэсэн мэт!

	Хүндэтгэлтэй, хүндэтгэлтэй, хамгаас хүндэтгэлтэй,

	Хүндэтгэлтэй, хараалт чөтгөр авмаар хүндэтгэлтэй!

	Хулгайч нар буудуулан алагдсан хулгайчаа авч одох адил

	Хулгайгаар хэнийг ингэж гарганам бэ?

	Урвагчийг уу? Үгүй, олон хөлийн нэгэн хашаанаас

	Ухаантайгаас ухаантай, оросын нэгэн эрийг гаргалаа.

	 

	1931 оны 7 дугаар сарын 19

	Медюн

	 


ПУШКИНД ЗОРИУЛСАН ШҮЛЭГ

	1

	Харгис цагдаа нарын эрлэг, оюутнуудын бурхан,

	Харчуулын зэвүү, хатагтай нарын уярал болсон Пушкин

	Аварга хөшөөний үүрэг гүйцэтгэх бол оо юу?

	Аль эсвэл чулуун зочны дүрд хувил аа юу?

	Гялалзсан шүдтэй, эрс харцтай Пушкин

	Гарцаагүй тэргүүлэгчийн үүрэг гүйцэтгэх бол оо юү?

	«Хэр хэмжээг мэдрэх Пушкинч мэдрэмж хаач аа вэ?» гэж

	(Хашхиран) шүүмжлэгч гонгинож, хажуугаас нь аялдагч гиншинэ.

	Хад мөргөн хүрхрэгч мэдрэмж - тэнгисийг

	Хайхрахгүй март аа юу?

	Хамаг үгсийн санчийн үүргийг харин нөгөө

	Гашуун үгт Пушкин гүйцэтгэх бол оо юу?

	Хаан эзнийхээ дэргэд гал руу

	Хоёр хөлөө тоомсоргүй жийсэн

	Ширээн дээр ер ажиггүй

	Санамсаргүй мэт үсрэн суусан28

	Эрх дураараа аашлагч африк гаралтан

	Элэнцийн маань элгийг хөшөөсөн Пушкин

	Эрхэм хүмүүжүүлэгчийн үүрэг гүйцэтгэх бол оо юу?

	Харыг өөрчлөн будаж

	Хаш цагаан болгошгүй - засаршгүй!

	Өөриймсгөөр африкийн тэнгэрийг дурсаж29

	Өгөр гэж невагийнхныг жигшиж байсан30

	Оросын сонгодог муу хүн биш ээ! Гэтэл

	Оросыг гутаагчийн дүр бол оо юу, Пушкин?

	Аяа, сахалт төлөгч нар аа!

	Аясаар зөвхөн толгой холбож хааны цагдалтыг

	Аргагүй л эргүүтүүлж байсан тэр хүн

	Аятайхан наргиа та нарт үзүүлсэн, үзүүлэх ч байсан даа.

	Зүйрлэн «Европын сонин»-д шоглогч Пушкин

	Хүүр малтагчийн үүрэг гүйцэтгэх бол оо юу?

	Дурсгалт Пушкиний ойд зориулж

	Дурдан хэлэх үг бидэнд бас байна.

	Даяар ертөнцөд тэр өнөө болтол

	Даамай улаан, даамай бараан,

	Даамай амьд, даамай амьдрах чадвартай юм!

	Пушкиний урц гэрт наалдагч та нар

	Далай хүндэт бунхны үүрэг гүйцэтгэх бол оо юу, Пушкин?

	Бүхний хог новш мөнөөсөө мөн!

	Шүршүүрээр цацах мэт, их буугаар галлах мэт

	Пушкинээр гургалдай шиг үгс донгодож,

	Шонхрууд шиг дэвцгээ!

	Пулемётын үүрэг гүйцэтгэх бол оо юу, Пушкин?

	«Хэвтэцгээ, Пушкиний өмнө!» гэж

	Хэнгэрэг дэлбэртэл бачимдах чихнээ сонстоно.

	Ад үзэн шоовдорлосон ам хэл,

	Айхавтар хорслоо хааш нь хийчих ээ вэ?

	Пушкиний эсэргүүцлийг хааш нь хийчих ээ вэ?

	Пушкинийг Пушкинч нараар хэмжих гэж үү?

	Хоосон тархи, зэвхий хүүрээ

	Хоолой нь эрдүү, омог заасан негртэй

	Хослуулан тавиад...

	Догшин галзуу түүний хилэнтэй

	Доожоогүй өөрсдийн дүрвэлтийг хутгаад

	Том ботиудыг шүүгээнд тавиад

	Тонгочуулж тэгээд хольцгоо л доо!

	Үүнийг чинь Зэс морьтон хараад

	Үргэсэн мэт эргээд давхих вий.

	Хөөрхий Ваня аймхай байж л дээ.

	Хэрхэвч өөрөө тэр аймхай байгаагүй ээ.

	Өнөө бүх орныг ширтсэн тэр

	Өөрийнхөө Татьяанагийн дүр бол оо юу?

	Энгүй эрх дураараа, энгүй тэргүүн манлай —

	Эгнэгт мөнх ногоон модны тагтаа — түүнийг

	Алт, дундаж хоёрын

	Адгийн нэгдэл болгоод

	Арчаагүй та нар яаж байгаа нь энэ вэ?

	«Пушкин-орхимж, Пушкин-сахил

	Пушкин-хэмжүүр, Пушкин-хязгаар...»

	Пушкин, Пушкин, Пушкин гэж

	Шударга ариун энэ нэрийг

	Шуугиант талбайн хараал шиг

	Шулганалдсан тотинууд давтах юм.

	— Пушкин гэв үү? Мөн их айлгав аа!

	 

	1931 он

	Оросын хөшүүн хойргыг

	Онги цохин давах нь

	Пушкиний суу юу?

	Пушкиний булчин

	Арзгар шүдэт халиман толгойт,

	Амьдрал, хувь заяаны зоон дээр

	Тэмүүлэн дүүлэх,

	Тэргүүлэн гүйх,

	Тэмцэлдэн босоход зохицсон булчин

	Өглөөний жавхаагаар

	Өрсөлдөн булгилах нь цовоо!

	Жигдрэх гүйлт

	Байнгын алхаанд бүрэлдсэн

	Булчин. Уудам талд

	Уралдан гүйхэд зохицсон.

	Догшин шуургыг нэвт зүсэн

	Далайн эрэг рүү тэмүүлэх хөлөгт тохирсон

	Булчин.

	Оросын цусаар

	Ончроогүй юм.

	Энэ бол тэмээний,

	Эр үхрийн

	Судас, шөрмөс биш,

	(Элэгдсэн сураар боолгуулж хөвчрөн чангарсан)

	Эмнэг агтын зүрхний

	Эрмэг булчин,

	Дарамт нь ихсэх тусам

	Даанч гоолиг болдог нуруу!

	Шонхор шиг дүүлэн гарсан

	Дасгалтай тамирчны булчин,

	Дарайн хөвчирсөн

	Шөрмөснийхөө хүчээр

	Шоронгийн өрөөнөөс

	Шоовдор хоригдлын булчин

	Эзтэй догшин давлагаатай

	Эцтэлээ үзэлцэх сэлүүр мэт

	Эзэн хааны өмөг

	Элдэв гар хөл бологчидтой

	Эцсээ хүртэл

	Эр чадлаараа нүдэлдсэн Пушкин.

	(Чадавх нь улам ундарсан юм,

	Чадал нь улам өссөн юм!)

	Тэргэн дээр шарилыг нь тавиад

	Тээж явахад хэн нэгэн:

	«Найрагчид биш, уг нь

	Тамирчинд байх булчин юм!» гэсэн

	Тэр бол хангардийн

	Булиа чадал байлаа.

	Тэмцэлд дийлдэшгүй

	Булчин - жигүүр байлаа31.

	 

	1931 оны 11 дүгээр сарын 10

	 


ЯВГАН ЯВАХЫН МАГТААЛ

	1

	Туждаа тулгамдан сандарсан

	Тун ёрын хурдтай энэ эринд

	Ядаршгүй алхах хөлийн

	Яруу алдар бадартугай!

	Хавцгай бүрээр, шугуй бүрээр

	Халз шулуухан, хага зүссэн,

	Ханаран ороосон харгуйгүй

	Ханагар байгалийн онгон босго

	Хатуу эриний уланд балмадаар гишгэгджээ.

	(Эрчит хөдөлгүүр, илчит тэрэгний энэ эринд

	Эрэмдэг хүмүүс л гагцхүү амьдарваас зохилтой!)

	...Энэ босго гэвч та нараас

	Эхийн цээжин дээр элдэв янзаар

	Эрээчин тамгалсны хариуг авна.

	— Үгүй, хөлгүй омгийнхон та нар

	Үлэмжийн алсад алхаж хүрцгээ!

	Хатуу тах, хадаастай гутал,

	Хамаг гуталтай бурхан тэнгэр

	Яаран гүйгч, явган явагчдын

	Яруу алдар бадартугай!

	Хүч тамир, уул хадны бурханд зориулсан магтаал

	Хүний хорвоод хэрэв байдаг л юм бол

	Энэ нь эвдэрхий моторыг харж

	Элэглэх явган хүний харц юм.

	Тохой зайд, бараг нүүр тулан

	Тоомсоргүй доогтой инээмсэглэж

	Хаймар дугуйг явган хүн

	Халз ширтэн нүдээ бүлтийлгэнэ!

	Хамраа сөхөн ихэмсэг зогсож буй

	Хамхархай машины цээжийг хараач, та минь!32

	Орон зайг залгигчид,

	Олон бээрийг сорогчид

	Тосон баяр хүргэж буй олны дундуур

	Тоос татуулан нэвт зүссээр

	Тоогүйгээр няц үсэрч байнам.

	— Тохиолдол юм гэж үү, энэ?

	Тоймгүй тэнэгийн нь тэмдэг тэр.

	Энэ хараач, ачаа тээшний

	Эрлэг, арчаагүй мөрөөдөгчдийн илд!

	Гоо сайхныг талхлан хүчирхийлэгч

	Годройтуулан хэвтүүлэгч юм!

	Хар булш, хатуу хөрс шиг

	Хариу үл өчнөм, хавтгайгаараа хэвтнэм.

	Царайгаа ч үл үзүүлнэм.

	Сэтгэлээ ч эс илчилнэм...

	Хавар, зун аль аль нь ч

	Хариу та нарт өчихгүй.

	Аяа, нүдгүй атлаа шилтэй

	Аятайхан өнгөлсөн тэг33

	Зюд, Нордын хооронд

	Зүдэргээ ядаргаа тээвэрлэж нийлүүлэгч юм.

	Энэ та нарын «фордууд»

	(Эрч хурдны аваргууд гэдэг нь худал)

	Энэ та нарын «рольсууд», бас «ройсууд» —

	Эрээн могойны элэгдсэн магтаал юм!34

	Гэнэхэн хөвгүүд ээ, гэлдрэх хөл хайрласан

	Гэгээн бурхнаас эмээгээч дээ.

	Опер, Мадллэнаас35 гаралтай

	Онцгой үнэт хүүхэлдэйнүүд ээ,

	Аятайхан өнгөлсөн тэрэгний оронд та нарт

	Амьгүй албатуудын

	Аниргүй туфлинуудыг өгөх юм сан.

	Аяа, загварын модон хэвлүүр,

	Алхаж газарт гишгээгүй улны

	Олхиогүй хуурамчийг яанам!

	Хариултыг бэлэн мөнгөөр тооцох

	Хатуу цахиурт салмарсан улны дор гишгэгдэх

	Хайрга, боржин,

	Хайлуур жонш, өөхөн чулуу хайрлаж,

	Явдаг гайхамшиг болгож

	Явган намайг бүтээсэн

	Тэнгэр дэх бурхан - тэнхээ тамирын бурхан

	Тэнүүн орчлонгийн бурхны яруу алдар бадартугай!

	Амарлингуй зүгээр сууж хоол хороогч ач нар

	Арчаагүй дугуйнаас төрж гарах нь холгүй байна.

	Явган явагчид аа! Гарын маань өвөг хэмээн хөлөө

	Явдалд дасгаж алхаагаа жигдрүүлэгтүн.

	Хаймар хүрээд зогсох хязгаараас

	Харамгүй уудам талбар хөлд зориулагджээ.

	Бензин дутагдана гэж үү?

	Бидний цээжинд байгаа амьсгаа хүрэлцээтэй!

	Алхааны үер урсгал босго хүсэхийн адил

	Амьсгааны баяр цэнгэл зарлага хүсэж байнам.

	Алхаанаас өөр юманд

	Аливаа хүүхдүүдийг бүү сургагтун!

	Горхи булаг, гулдирал мөстлөгөөр ч туулаг,

	Гол нь тэгээд болог! Тэгээд зогсог!

	Альпын нурууг өвдгөөрөө мэдрэг

	Африкийн саванныг алхаагаараа үзэг.

	Анхны алхмаас эхлээд

	Адаг эцэст нь хүртэл алхах

	Тийм сургууль нээхийн төлөө би

	Тэмцэж ясаа тавихад бэлэн байнам, нөхөд минь!

	Ач минь! Удам угсаа минь!

	Айдыг36 гутаасан булчин минь!

	Нальхан хорхойны ертөнцөд ч гэсэн

	Наад хоёр хөл дээрээ явж бай!

	 


ЭХ ОРОН

	Аяа, амаргүйхэн төрөлх хэл!

	Аль надаас өмнө, тариачин эр:

	— Орос орон, эх орон минь! гэж

	Ор зүгээр л дуулж байв гэж үү дээ!

	Харин надад бол Калугагийн толгодоос ч

	Харагдан цэлийсэн, эх орон минь

	Хаа тэртээ, холын хол газар!

	Харь газар, эх орон минь!

	Шимшрэл мэт төрөлх алс хязгаар

	Сэтгэлд хадаатай эх орон.

	Хаа тэртээ алс газар ч, хаана ч явсан түүнийг

	Хамт өөртэйгөө тээж яваа минь үйлийн үр!

	Хавьгүй ойрыг ч надаас холдуулсан алс хязгаар

	Хаа тэртээгээс «Хариач гэртээ!» гэх алс хязгаар.

	Өндөр оддод хүртэл өнцөг булан бүрээс

	Өөрийг минь өөртөө татсан нутаг

	Цэнгэг уснаас ариухан цэнхэртэх алс хязгаараар

	Цэнгүүлэн магнайг минь илбэн таалдаг нь талаар биш юм.

	Сонс чи! Энэ гарыг минь, эсвэл хоёулыг нь ч тас цавчиг!

	Тэглээ ч би цаазын тавцан дээр уруулаараа:

	Тэмцэлдэн хямралдсан газар минь

	Тэргүүн бахархал, эх орон минь! гэж бичнэм.

	 

	1932 оны 5 дугаар сарын 12

	 


Зугуухан хийссээр чулуун зам дээр унаад,..

	Зугуухан хийссээр чулуун зам дээр унаад,

	Зургаа сая л нэг дуусгаж байгаа

	Зураачийн бийрт өртөх мэт

	Зулран шүүрдэгдэж буй навчсыг хараад би өөрийгөө

	Яриангүй шарласан, яах аргагүй гандсан,

	Яг ийм, модны оройд мартагдсан ганц навч гэж

	Бодном (буй галбир минь ч, бодлогоширсон бүх төрх минь ч

	Бодоод байхад, хэний ч таашаалд нийцдэггүй ажээ).

	 

	1936 оны 10 дугаар сарын 20

	 


ЧЕХ ОРОНД ЗОРИУЛСАН ШҮЛГҮҮД

	Есдүгээр сар

	I

	Цэлгэр агаад баян нутаг.

	Цээжинд ганцхан зовлон:

	Чехчүүдэд амьдралын тэнгис алга.

	Чехчүүдэд нулимсан тэнгис тогтжээ.

	Давсны ч хэрэг алга!

	Даамай олон жилийн нөөц хуримталжээ!

	Бэрх дарлалын гурван зуун жил,

	Эрх чөлөөний хорин жил37

	Тэнүүлчин шиг биш, жигүүртэн шиг

	Тэнгэрлэг агаад хүнлэг байлаа.

	Өргөмжлөгдсөн хорин жил,

	Өөрийн хэлээр ярьсан хорин жил.

	Энхийн талбар дээр Бүгдээрээ

	Эгэл, нэгдмэл ард түмэн байлаа.

	Бэрх дарлалын гурван зуун жил,

	Эрх чөлөөний хорин жил

	Бүгдээрээ орон гэртэй, гал голомттой.

	Бүгдээрээ наадам цэнгээнтэй, ном эрдэмтэй.

	Бүгдээрээ. Хөдлөх гартай л бол

	Хөдөлмөр хүн бүрд хүрэлцээтэй байлаа.

	Тариан талбайд ч, танхим сургуульд ч

	Тэр хараач - тэнхрэн соёолоод ямар байлаа!

	Бэрх дурлалын гурван зуун жил,

	Эрх чөлөөний хорин жил.

	Чехийн зочид оо, та бүгд

	Цөм нэгэн дуугаар батлаач дээ

	Атга атгаар - тариа тарьж байлаа.

	Ариун шударгаар бүтээн байгуулж байлаа.

	Хоёр арван жил

	(Бас тэгэхдээ бүрэн ч биш шүү)

	Хорвоод хаа ч байгаагүйгээр

	Бодож сэтгэж, цэнгэн дуулж байлаа.

	— Бэрх дарлалын гурван зуун жил,

	Эрх чөлөөний хорин жил гэж

	Сааралтан шаналж,

	Сайхан Влтавын38 ус гасалж байнам.

	Бүргэдийн асга дээрээ жигүүрээ хумхин

	Бүргэд мэт суугаад —

	Чехийн диваажин минь, хязгаар нутаг минь,

	Чи юу болов оо!

	Уулсыг чинь хагачин хэмхэллээ.

	Усыг чинь сорон татлаа...

	...Бэрх дарлалын гурван зуун жил

	Эрх чөлөөний хорин жил.

	Хөдөөд чинь аз жаргалыг

	Хөх, улаан, алгаар нэхэж байлаа.

	Чехийн хоёр сүүлт арслан39,

	Чи юу болов оо?

	Муусайн үнэгнүүд

	Муж улсын олон түмнийг дийллээ!

	Бэрх дарлалын гурван зуун жил,

	Эрх чөлөөний хорин жил!

	Сонсооч, ой чи, мод бүрийнхээ чихээр,

	Сонсооч бас, Влтава гол, чи!

	Арслан хилэнгээр шүлэглэж байнам,

	Алдар чинь харин Влтаваар дуурьсаж байнам,

	Цагаар л зөвхөн, илүү ч үгүй,

	Чиний бүх зовлон хэмжигдэнэ!

	Бэрх дарлалын шөнө зайлахад

	Эрх чөлөөний гэгээн өдөр ирнэ!

	Уулс — янгирын талбар!

	Усанд хар ой,

	Уудам хөндий тольдном.

	Уулс тэнгэр баганаднам.

	Бүхнээс чөлөөтэй агаад

	Бүхнээс өгөөжтэй нутаг.

	Энэ уулс хүүгийн минь40

	Эх нутаг марлын бэлчээр уудам хөндийд

	Ан амьтан уулгалан үргэхгүй.

	Урцнууд дээврээрээ саравчлан харуулднам.

	Урд маань ойд буу41

	Хэчнээн ч бээр явж өнгөрөхөд ч

	Хэзээ ч тааралдах нь ер үгүй.

	Энэ уудам хөндий, хүүгийн минь

	Эх нутаг.

	Тэнд хүүгээ өсгөсөн, би,

	Тэгээд ус урсаж байсан, яалаа?

	Гайхамшигт өдрүүд яалаа? эсвэл

	Галуун цагаан сүрэг яалаа?

	...Үхрийн нүд хүрэнтэн

	Үлэмжийн сайхан зуныг илтгэнэм.

	Энэ урцнууд хүүгийн минь

	Эгэл голомт.

	Ертөнцөд төрсөн тэр цаг чинь

	Ер бусын диваажинд төрсөн цаг

	Бурхан Богем орныг бүтээчхээд,

	Бувтнан өгүүлэхдээ: — «Сайхан нутаг!

	Байгалийн бүх баялаг

	Байна даа, дутуу юм үгүй!

	Хүүгийн минь эх орноос илүү өгөөжтэйг

	Хэлэхийн ч хэрэггүй!» гэсэн дэг.

	Газрын доорх чехийн хөрс:

	Горхи булаг, хүдрийн гэр бүл!

	Бурхан Богем орныг бүтээчхээд,

	Бувтнан байж «Бүтээл хөдөлмөр!» хүссэн.

	Бүх зүйл байлаа, гагцхүү

	Бусдын гэхээр нэг ч юм

	Хүүгийн минь эх оронд

	Байгаагүй юм.

	Маралтай, туулайтай,

	Маш сайхан гургуулын өдтэй...

	Тэр амгалан диваажинг булаасан хүмүүс

	Тэнгэрийн хараал идэг.

	Өөрийн гэх улсгүй тэр бүх хүний

	Өнийн эх орныг худалдсан тэр хүмүүс

	Эгнэгт өршөөл үл үзэг!

	Эцсээ хүртэл хараал идэг!

	Газрын зураг дээр нэгэн газар байнам

	Халти харангуут нүүр өөд цус садарнам.

	Тосгон бүхэн

	Тоймгүй зовлонд тарчилж байнам.

	Хилийн шонг

	Хянгар сүхээр тас цавчжээ.

	Хорвоогийн бие дээр байгаа хорт яр

	Хоромхон зуур бүгдийг идэж гүйцэх нь ээ!

	Байшингийн довжооноос сүрлэг уулс,

	Бүргэдийн үүр хүртэл

	Бүх замын мянган хавтгай дөрвөлжин

	Буцаалтгүй бээр газар бүрийг яр иджээ.

	Амрахаар хэвтсэн чех

	Амьдаараа булшлагджээ.

	Ард түмнүүдийн цээжинд байдаг нэгэн шарх:

	Алагджээ манайхан! гэж янгинана.

	Аргагүй л тэр газрыг тэгээд

	Ахан дүүсийн гэж нэрлэжээ.

	Алаг нүднээс нулимсан бороо асгарнам!

	Цатгалан новш чи, урвагчийг өргөмжилж л бай!

	Цаана чинь бас зүрх сэтгэлдээ эрхэмлэх юмтай бид байнам.

	Газрын зураг дээр нэгэн хоосон газар байнам.

	Энэ бол бидний нэр төр.

НЭГ ОФИЦЕР

	Судетын ууланд, чехийн ой дахь хил дээр хорин цэрэгтэй нэг офицер цэргүүдээ ойд үлдээгээд зам дээр гарч, дөхөн ирж байгаа германчуудыг буудаж байлаа. Тэр үйл явдал хэрхэн төгссөн нь үл мэдэгдэнэ.

	(1938 оны есдүгээр сарын сонинуудаас)

	 

	Чехийн бяцхан ой

	Маш шигүү ой

	Мянга есөн зуун

	Гучин найман он.

	Өдөр, сар нь гэвэл үү? 

	Өндөр оргилууд,

	цуурайлан хариулах нь:

	Өдөр нь, чехэд германчуудын цөмрөн ирсэн

	 тэр өдөр гэнэм.

	Ойн өнгө улбархан байлаа.

	Орчин тойрон бүүдгэрхэн байлаа.

	Хорин цэрэг, нэг офицер

	Хориглон хамгаалж байлаа.

	Эрсхэн духтай төгрөгхөн царайтай офицер

	Эх орныхоо хилийг хамгаалж байлаа.

	Эргэн тойрон байгаа ой минийх,

	Эргэн тойрон байгаа бут минийх,

	Эргэн тойрон байгаа орон гэр минийх,

	Энэ бол миний орон гэр,

	Ойгоо ч өгөхгүй,

	Орон гэрээ ч өгөхгүй,

	Газар нутгаа ч өгөхгүй.

	Ганц сөөм ч өгөхгүй гэнэм!

	Сэрчигнэн навч харанхуйллаа.

	Сэртхийлгэн сэтгэл цочоолоо.

	Зүйгүй пруссийн алхаа юу?

	Зүрхний минь цохилоо юу?

	Ой минь, чамтайгаа хагацах ёс гүйцэтгэе!

	Орчин цаг минь, чамтайгаа хагацах ёс гүйцэтгэе!

	Эх нутаг минь, чамтайгаа хагацах ёс гүйцэтгэе!

	Энэ бол миний нутаг!

	Бүхэл бүтэн газар нутаг

	Нэлдээ дайсанд автагдаг л даа!

	Би харин хөл доорх

	Нэг ч чулуугаа өгөхгүй

	Нэгэн зэрэг олон гутал пижигнэв.

	Германчууд! гэж навч шажигнав.

	Нэгэн зэрэг олон төмөр хангинав.

	Германчууд! гэж бүх ой хашхирав.

	Германчууд! гэж уулс, агуйнууд

	Галт аянга шиг нижигнэв.

	Ганцхан офицер хорин цэргээ

	Гар буугаараа даллан уухайлж

	Алгахан ойгоос шалмагхан хөдөлгөөнөөр

	Аварга хүчний өөдөөс дайран орлоо.

	Буун дуу тачигнав.

	Булт ой нижигнэв!

	Ой алга ташив!

	Олон мод алга ташив!

	Олон сумаар германчуудыг шавхуурдах бүрд

	Ой бүхэлдээ түүнд алга ташна.

	Шинэс, нарс

	Шилмүүст, агч,

	Шигүү бүх

	Ширэнгэ ойгоор

	Чехийн нэр төрийг

	Чи хамгааллаа! гэдэг

	Сайхан мэдээ

	Цацран тархав.

	Тэгэхлээрээ улс гүрэн

	Тэгтлээ ч бууж өгсөнгүй.

	Тэгэхлээрээ ямар ч гэсэн

	Тэмцэлгүй бас өнгөрсөнгүй!

	— Газар нутаг минь, орштугай!

	Гайхал герр чи, тонилтугай!

	...Хорин цэрэг, нэг офицер

	Хориглон хамгаалж байлаа.

	 

	1938 оны 10 дугаар сараас 1939 оны 4 дүгээр сарын 17 хүртэл

	 


ГУРАВДУГААР САР

	I

	(Өлгийн дуу)

	Эртийн цагт үрсээ бүүвэйлэн нойрсуулахдаа

	Энэ дууг гацаа, тосгон даяар дуулдаг сан:

	— Зулзаган үр минь нойрс! Эс тэгвэл

	Зуудаг нохой - татарт өгнө шүү!

	Харанхуй шөнөөр ч, сартай шөнөөр ч,

	Хамаг Тюрингийн42 толгодоор ийм дуу сонсогддог сон:

	Талын майга хүннүд өгнө шүү

	— Тайван нойрс, герман үр! Эс тэгвэл

	Өнөө харин Богемийн улс даяар,

	Өнцөг булан бүрд нь ийм дуу сонстном:

	— Нойрс, богем хүн! Эс тэгвэл

	Ноён Гитлерт өгнө шүү!

	 

	1939 оны 3 дугаар сарын 28

	 

	 

	Үнсэн товрог

	Түйвээгчид Вацлав43 хотыг дайрлаа

	Түймэр, өвс, хуйхлах мэт боллоо.

	Үзэсгэлэнт богемийн талстаар44 тоглоом хийлээ!

	Үнс чандар орон барилга булах мэт боллоо.

	Эдемээс — хэлээч, чехүүд ээ!

	Эдлэн газрыг цасан шуурга дарах мэт боллоо...

	Үлдсэн юм юу вэ — Үнсэн товрог

	— Үхээрийн булшийг тахал хөгжөөн цэнгүүлэх мэт боллоо!

	Түйвээгчид Вацлав хотыг дайрлаа

	Түймэр, өвс хуйхлах мэт боллоо.

	Сүүлчийн мөч бидэнд тулгарлаа.

	Сүйрлийн үер цонхонд тулах мэт боллоо.

	Бужигнасан үнс орон барилга булах мэт боллоо...

	Босгосон гүүр, өргөн талбай дээгүүр

	Босоо сүлд хоёр сүүлт арслан гингэнэнэ...

	— Үхээрийн булшийг тахал хөгжөөх мэт боллоо!

	Түйвээгчид Вацлав хотыг дайрлаа

	Түймэр, өвс хуйхлах мэт боллоо.

	Боомлон хэнэггүй багалзуурдагч ирлээ

	Бужигнасан үнс орон барилга булах мэт боллоо.

	— Амьд хүмүүс байвал хариу дуугараач!

	Алтан Прага - Помпейгоос аниргүй,

	Алхаа, чимээ эрээд ч нэмэргүй...

	— Үхээрийн булшийг тахал хөгжөөх мэт боллоо!

	 

	1939 оны гуравдугаар сарын- 29—30

	 

	 

	Б ө м б ө р

	Богемийн хотуудаар

	Бөмбөр юугаа гүнгэнэнэм бэ?

	Баатарлан эсэргүүцээгүй нутаг, байлдан тэмцээгүй нутаг

	Бууж өгсөн, бууж өгсөн, бууж өгсөн

	Бултаараа саарал үнсэнд булагдсан.

	Дүн-дүн-дүн...

	— Түн!

	Түн!

	Түн! гэнэм.

	Богемийн хотуудаар

	Бөмбөр биш, эсвэл

	(Хүнгэнэх уул, шивнэх чулуу гүнгэнэв үү?)

	Хүлцэнгүй чехчүүдийн зүрхэнд харин

	Хил-эн-гийн

	Аянга нижигнэх нь:

	Орон гэр минь

	Орон улс минь

	Аль вэ? гэж

	Асуух мэт.

	Үхсэн хотуудаар

	Үглэх бөмбөр:

	— Хон хэрээ, хон хэрээ! Хон хэрээ

	Хотын Градчанк цайзад45

	Хүрээ жааз мэт зэвхий цонхонд46

	(Түн! түн! түн!)

	Хүннү!

	Хүннү!

	Хүннү! гэж

	Хүнгэнэнэм.

	 

	1939 оны гуравдугаар сарын 30

	Герман оронд

	Ээ, ногоорон харагдах уулсын дундах

	Эрхэмсэг улаахан хацарт хүүхэн

	Герман орон!

	Герман орон!

	Герман орон!

	Гутамшиг!

	Орчлонг хагаслан халаасандаа хийлээ,

	Одон ертөнцийн сэтгэл!47

	Өнө эрт үлгэрээр мансууруулж байлаа.

	Өнөө цагт танкаар дайрлаа.

	Тариачин чех бүсгүйн өмнүүр

	Танкаараа түүний итгэлийн тариаланг

	Талхлан өнгөрөхдөө, чи

	Тамтаггүй ичгүүрээ нуухгүй байна уу?

	Энэ бяцхан орны

	Эцэсгүй эмгэнэлийн өмнө

	Германчууд та нар

	Германы хөвгүүд ээ, юу мэдэрч байна даа?

	Ээ биеэ өргөмжлөхийн өвчин!

	Ээ хатаасан шарил!

	Герман орон, чи

	Үүндээ шатна даа!

	Солиорол,

	Солиорол

	Үйлдэж байна даа, чи!

	Хорт могойг

	Хосгүй хүчтэн дарах болно!

	Словак орон, Морави орон!

	Словакуудын сайн сайхны төлөө!

	Болор хөрсөнд48 шингэхдээ ч

	Босож цохиход бэлтгэ:

	Богем орон!

	Богем орон!

	Богем орон!

	Болтугай, наздар49

	 

	1939 оны дөрөвдүгээр сарын 9—10

	 

	 

	Гуравдугаар сар

	Газарзүйн атлас гарт бариастай багц хөзөр мэт байнам.

	Ганцыг ч үлдээлгүй, гарт бүгдийг нь хуваажээ!

	Газар эзэлж, шинэ хувь хүртсэний баяр

	Гарцаагүй, гуравдугаар сар бүр50 бэлэглэнэ:

	Гаслант гуравдугаар сарын төлөөс хэцүүхэн нь

	Газрын инж, уул усны татвар төлнө.

	За, танхай ч хөзөрчин гарч ээ дээ!

	За, таатай ч тоглоомын ширээ таарч ээ дээ!

	Олзны хөзрөөр гар дүүрэн байнам:

	Одонгуудаа зүүсэн

	Олхиогүй ноёд,

	Оргүй хожигдсон боолууд байнам.

	— Аль над яс, аль над тос! гэж

	Араатан барс шиг л аашилцгаанам!

	Гаслант гуравдугаар сарын тоглоомыг

	Газар дэлхий бүхэлдээ санах болно.

	(Градчанскийн уулыг —

	Тарпейн асга болгох гэж51)

	Өнөө европын хөзрийг

	Өөрийн хөзөртэй нийлүүлэн тоглов.

	Хорон үйл суманд оногдсонгүй.

	Хорсол зүхэл Прага үзүүлсэнгүй.

	Харсаар байтал Прага юу ч болсонгүй, Вена, ч юу ч болсонгүй!

	Харин одоо Москва руу зүрхэлж үзэх юм гэнэ!

	Нутгаа алдсан чехийн бороо, Прагын гоморхол

	Нулимс асгарнам.

	— Санаач, санаач, санаач, дарангуйлагч

	Сац гуравдугаар сарын тавиланг52

	 

	1939 оны 4 дүгээр сарын 22

	А в л а а...

	 

	Чехүүд германчуудад дөхөж очоод нулимж байлаа.

	(1939 оны гуравдугаар сарын сонинуудаас)

	 

	Хурдан ч авч байлаа, өгөөжтэй ч авч байлаа,

	Хөрсийг нь ч авлаа, уулсыг нь ч авлаа.

	Нүүрсийг нь ч авлаа, болдыг нь ч авлаа.

	Болорыг нь ч авлаа, тугалгыг нь ч авлаа.

	Хошоонгорыг нь ч авлаа, сахрыг нь ч авлаа.

	Хойд талыг нь ч авлаа, баруун талыг нь ч авлаа,

	Зөгийн үүрийг нь ч авлаа, өвсний нурууг нь ч авлаа.

	Зүүн талыг нь ч авлаа, өмнө талыг нь ч авлаа.

	Варыг нь авлаа, Татрыг ч авлаа.

	Ойрыг нь авлаа, холыг нь ч авлаа.

	Тэрнээс ч илүү сэтгэл шимшрэм зүйл гэвэл,

	Төрөлх нутгаа хамгаалсан тулалдааныг ч авлаа.

	Галт зэвсгийг нь ч авлаа, сумыг нь ч авлаа.

	Хүдрийг нь ч авлаа, найрамдлыг нь ч авлаа...

	Харин аман дахь шүлс нь барагдаагүй байгаа цагт

	Хамаг улс даяар зэвсэглэсэн байнам!

	 

	1939 оны 5 дугаар сарын 9

	Ой

	Тайрч байгааг нь хар аа биз! Тайрдасны араас

	Тайрдас! Царс модод нижигнэн унана.

	Ойж унангуут сэргэж босно!

	Ой бүхэлдээ үхэхгүй байнам.

	Мөхсөн ой

	Мөчийн дараахан сэргэх мэт болно!

	(Хөвд ногоон үс мэт болно)

	Хөвч чех мөхөх нь үгүй.

	 

	1939 оны 5 дугаар сарын 9

	Ээ, нүд дүүрэн нулимс!

	Эмгэнэл, хилэнгийн уйлаан!

	Ээ, чех орныг нулимс бүрхжээ!

	Испани орныг бүрхжээ.

	Хар уул

	Хамаг ертөнцийг халхалнам!

	Хар үйл бүтээгчид билетийг буцааж өгөх цаг53

	Хариугүй боллоо, боллоо, боллоо.

	Аймшигт галзуугийн дунд

	Амьд оршихыг үл хүснэм.

	Адгуусны эмх замбараагүй ертөнцөд

	Амьдрахыг үл хүснэм.

	Адтай чононуудын хамт талбайд

	Улихыг үл хүснэм.

	Улай эрсэн аварга загаснуудын хамт талд

	Ууцаараа урсгал даган, уруугаа

	Урсахыг үл хүснэм.

	Чихний нүх ч, зөн ч, нүд ч

	Өөрт минь хэрэггүй.

	Чиний солиотой ертөнцөд

	Өгөх ганц хариу - эсэргүүцэл.

	 

	1939 оны гуравдугаар сарын 15-наас тавдугаар сарын 11

	Санваартныг хөөсөн чөтгөр ч биш,

	Суутныг харууссан гаслан ч биш,

	Уулын бөөн нуранги ч биш,

	Үерийн ширүүн урсгал ч биш,

	Ойн улаан түймэр ч биш,

	Орох бутаа эрсэн туулай ч биш,

	Шуурганд автсан бургас ч биш,

	Фюрерийг дагасан шуламс байнам!

	 

	1939 оны тавдугаар сарын 15

	Ард түмэн

	Суманд ч даагдашгүй

	Дуунд ч давагдашгүй

	— Ард түмэн! Гайхамшигт ард түмэн! гэж

	Алмайран би гайхаж зогсоном!

	Аливааг үзэж нүд тайлсан найрагч ч

	Аргагүйн эрхээр чамд бишрэмээр ард түмэн!

	Анх удаагаа харж байгаа найрагч ч

	Алмайран гайхаж зогсмоор ард түмэн!

	Эзэрхэг хүчинд ч автагдаагүй

	Элбэг дэлбэгт ч хууртагдаагүй

	Гайхамшигт ард түмнийг туйлдуулан давах уу?

	Гантиг хадыг туйлдуулан давах уу?

	(Гантиг чулуу хөдөлгөөнгүй

	Галавын захиасыг хадгална...

	Гал асах анар өвөртөө нууж

	Гайхалт соронзон адил өөртөө татна)

	...Өврөөс чинь цацраг гаргаж аваад

	Өөрт чинь энэ байна! гээд гардуулсан

	Ийм ард түмнийг Европын төвд

	Ингээд амьдаар нь булшилна гэж үү?

	Харин чи, Бурхан, тийм сүрхий юм бол

	Хайрыг минь булаасан ард түмнийг

	Ариун шүтээнтэй цуг амаржуулах биш

	Амьд бүхэнтэй цуг амьдруул!

	 

	1939—5—20

	Гайхамшигт анар зүрхтэй

	Гантиг хадан цээжтэй.

	Ард түмэн, чи үхэшгүй!

	Аврал чамайг өршөөнө!

	Алмаас мэт хатуу

	Анар мэт халуун

	Болор мэт тунгалаг

	Ард түмэн чи цэцэглэ!

	 

	1939—5—21

	 

	 

	Эл хуль: элэнц хуланцын сүнс мэт

	Эргэж зайл гэж байнам.

	Эл хуль: энэ цээжинд

	Эрх чөлөөг эрж ол гэж байнам.

	Алхаа ч үгүй, амьсгаа ч үгүй тийм газар

	Алаг хорвоод эл хуль.

	Цэцэрлэгт байхгүй, цээжинд харин

	Цэнгэг сэрүүнийг эрж ол гэж байнам.

	Талбай дээр хэн ялсан

	Тандаж тэр тухай бүү мэд, бүү бод гэж байнам.

	Цээжний эл хульд

	Цэнгэл ялалтыг тэмдэглэн оршуул гэж байнам.

	Эл хуль цээжний хөндий эзэлнэм.

	Эл хуль «Зайл, амьдрал чи!» гэж

	Эзэрхнэм.

	 

	1934 оны 9 дүгээр сар.


 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

Заметки

		[←1]
	 Христ тэнгэрийн нэг архад. Сүмийн тооллоор түүний дурсгалын өдөр нь 9 дүгээр сарын 26 ажээ. Энэ бол Цветаевагийн төрсөн өдөр юм




	[←2]
	 М. Цветаева Гончароваг үнэлэхдээ: «Тэрээр зөвхөн гоо үзэсгэлэн, өөр юу ч биш. Ухаан ч үгүй, сэтгэл ч үгүй, авьяас ч үгүй гоо үзэсгэлэн. Илд мэт гоо үзэсгэлэн, тэгээд ч тэр илд найрагчийг цавчлав» гэж үзэж байв.
Гончарова - гоо үзэсгэлэн. Пушкин - суу билиг!
Бүх юмны цогцлол болсон суу билиг хоосон зүйл рүү татагдаж дэвэрсэн ачааллаа хөнгөлөхийг оролдож байв гэжээ




	[←3]
	 Гончарова Пушкинийг нас барсны дараа генерал П. П. Ланскойтой суужээ.




	[←4]
	 Буруу номтон гэсэн үг




	[←5]
	 Хөлгөн судрын мөргөлийн тарнийн үг




	[←6]
	 Хөлгөн судрын мөргөлийн тарнийн үгнээс авчээ




	[←7]
	 Кремльд байдаг Архангельскийн сүмд Оросын хаадын шарилын бунхнууд хадгалагдаж байдаг




	[←8]
	 А. Блокийг нэг удаа Москвагийн нэг танхимд ирж шүлгээ
уншиж байх үеэр нь их бууны сумны агуулахууд дэлбэрч сүртэй
анир чимээ гарчээ




	[←9]
	 Блокийн эхнэр, нэрт химич эрдэмтэн Менделеевийн охин
Ольга Дмитриевна Менделеева хөх цув өмсдөг байжээ. Тэр нь
Блокод их таалагддаг байв




	[←10]
	 Ольга Дмитриевна яруу найрагч Андрей Белыйтэй нөхцөж
нэг шөнө Блокийг орхин салж оджээ




	[←11]
	 Блокийг нас нөгчихөд шарилыг нь өргөж авсан эхийн нь шарилтай зэрэгцүүлэн оршуулжээ




	[←12]
	 Блокийн шүлгээ уншихыг Цветаева анх Москвад биеэр сонсжээ




	[←13]
	 Тамд унасан эхнэр Эвридикаг гаргаж авахаар тамд орсон эртний грекийн дууч, хөгжимч Орфейгийн тухай үлгэрт, эхнэрээ тамаас хөтлөн гаргаж явахдаа эргэж түүн рүү харах ёсгүй гэснийг хөсөрдүүлсний улмаас эхнэрээ үүрд алдсан гэж гардаг




	[←14]
	 Фракид байдаг Марица голын эртний нэр. Орфейг тамлан хүүр, толгойг нь энэ гол руу хаясан гэдэг домог бий




	[←15]
	 Блокт зориулсан сүүлчийн шүлгүүдийг Цветаева, найрагчийг нас барснаас хийж ес дэх өдрөөс бичжээ. Блокийн нас нөгчсөнд тэр гүн харамсан түүнийг амьд хүн биш, гэгээн сүнс мэтээр дүрслэн бичиж байжээ. Блокийн үхэл Цветаевад сэтгэлийн хүнд цохилт болжээ




	[←16]
	 Яруу найргийн тэнгэрийн нэр




	[←17]
	 Христос шашны бурхан (эцэг, хүү, гэгээн сүнс гурван бурхан)




	[←18]
	 Орос дахь христос шашны нэг бүлэглэл




	[←19]
	 Нас барсан бага охин Иринагийн дурсгалд зориулан бичжээ




	[←20]
	 Хөлгөн судрын домог ёсоор тэнгэр долоо дахь өдөртөө хүнийг
бүтээсэн гэдэг




	[←21]
	 Психея — Эртний Грекийн домогт хүний сэтгэл санааны цогцлолыг илтгэгч хүүхэн хүний нэр




	[←22]
	 Яруу найргийн тэнгэрийн эрэгтэй дүрийн цогцлол болсон жигүүртэй суу билгийн тухай өгүүлжээ




	[←23]
	 М. Цветаева наргианаар өөрийгөө «Гал шүтэгч» гэж нэрлэдэг байжээ. Тэр задгай зууханд шатаж буй галыг удаанаар харж бодлогошрох дуртай байлаа




	[←24]
	 Христос шашны домогт гардаг дээд зэрэг дэвийн сахиулсан тэнгэр




	[←25]
	 Москвагийн Кремлийн дэвсгэрт II Александр хааны хөшөөг тойруулсан Галерейн тухай өгүүлжээ. Түүний таазыг II Александрын өвгөдийн зургаар шигтгээ хийн чимэглэжээ




	[←26]
	 I Николай хаан 1831 онд Польшид гарсан бослогыг хэрцгийгээр даржээ




	[←27]
	 Хаан Пушкинийг хатуу барьж цагдан байгаагүй, гадаадад юм уу, дуртай зүг рүү нь явуулчихсан сан бол тэр Дантест алагдахгүй байсан. Иймд угтаа хаан Пушкиний алуурч гэж Цветаева бичиж байв




	[←28]
	 Пушкин Михайловскийн цөллөгөөс буцаж ирсний дараа 1826 оны 9 дүгээр сарын 8-нд I Николай хаантай уулзаж ярилцах үеэр задгай зуух руу харан хөлөө ээж түүнтэй ярилцжээ. Энэ үедээ мөн санамсаргүй мэтээр ардаа байсан ширээг хоёр гараараа түшин түүн дээр бараг сандайлан суух шахсан байна. Хаан Пушкинээс яаран нүүрээ буруулжээ. Хожим тэр «Яруу найрагчид» элэгсгээр хандаж болохгүй юм байна» гэжээ




	[←29]
	 «Евгений Онегин» найраглалд «Африкийн минь тэнгэр дор» гэсэн мөр байдаг




	[←30]
	 Хаан өөрийнхөө дэргэд түүнийг барьж гадаадад аялах боломж олгохгүй байна гэж «Хараалт оросын тухай» П. А. Вяземскийд 1826 оны 5 дугаар сард Михайловскоос бичсэн захидалдаа бичиж байжээ




	[←31]
	 А. О. Россет нас нөгчсөн Пушкиний шарилыг авсанд хийхдээ түүний булчин ямар чанга, хүчирхэг байсныг, тэр явган явж хүчээ хэрхэн их хөгжүүлснийг аргагүй санан дурсаж байсан ажээ




	[←32]
	 Францын зам дээр байдаг автомашины дугуйны рекламыг хэлжээ




	[←33]
	 Автомашиныг хэлжээ




	[←34]
	 Хөлгөн сударт гардаг домгоор, могойн дүртэй чөтгөр сайн ба хорон үйлийг мэдэх модноос хориотой жимс таслан идэхийг Евад магтаалаар ятгадаг




	[←35]
	 Опер ба Мадлэн - хамгийн сайн дэлгүүрүүд болон үлгэр загварын оёдлын газар байдаг Парисын төв районууд




	[←36]
	 Айд — грекийн домогт гардаг там, түүнийг захирагч тэнгэр




	[←37]
	 1620 оноос, өөрөөр хэлбэл, Габсбургийнхний эсрэг бослогыг дарагдсаны дараа үеэс Чех орон үндэсний тусгаар тогтнолоо алдаж 1918 оныг хүртэл Австро-Унгарын эзэнт улсын дарлалд байв. 1918 онд биеэ даасан Чехословак улс тогтнож 1939 оны 3 дугаар сард Гитлерт бууж өгч эзлэгджээ




	[←38]
	 Прага хотын дундуур урсаж гардаг голын нэр




	[←39]
	 Чехословакийн сүлдэнд байдаг арслан




	[←40]
	 Хүү нь Чехословакад төржээ




	[←41]
	 Цветаевагийн амьдарч байсан 20-иод оны үед Чехословакад ой мод дархан цаазтай, ан агнах явдал хориотой байжээ




	[←42]
	 Тюрингийн газрыг V зууны үед Хүннү нар эзлэн авчээ




	[←43]
	 Прага хот




	[←44]
	 Чехословак орон эрт үеэс шил, уулын болор талстжуулан эдлэл хийдэг урчуудаар алдаршжээ




	[←45]
	 Прагын Кремль, чехийн засгийн газрын ордон




	[←46]
	 Градчанк цайзын цонхоор эзлэгдсэн Прага руу харж буй Гитлерийн гэрэл зургийг хэлжээ. Уг зураг Францын «Пари-Суар» сонинд нийтлэгдсэнийг Цветаева архивдаа хадгалжээ




	[←47]
	 Дэлхий ертөнцийн бус зүйл гэсэн утгатай. Романтизмын эх орон болж байсан Германыг төлөөлүүлж илэрхийлжээ




	[←48]
	 Чехословакад уулын болор олзворлож боловсруулдаг




	[←49]
	 Наздар! — чех хэлээр баяр хүргэсэн үг




	[←50]
	 Фашистын герман 1938 оны 3 дугаар сард Австрийг, 1939 оны 3 дугаар сард Чехословакийг эзлэн авчээ




	[←51]
	 Эртний ромд үхэх ял оноогдон хүмүүсийг Тарпейн асга хаднаас хаядаг байв




	[←52]
	 Эртний ромын хуанлингаар МЭӨ 44 оны гуравдугаар сарын 15-нд Юлий Цезарийг алжээ




	[←53]
	 Ф. Достоевскийн «Ах дүү Карамазовынхан» (II хэсэг V боть, бүлэг «Үймээн») романы Иван Карамазов асар их зовлонгийн үнэ цэнээр олдож буй ирээдүйн ертөнцийн зохицлын онолыг хүлээн зөвшөөрч чадахгүйгээ илэрхийлж хэлэхдээ: «Өөрийнхөө орох билетийг би нэн даруй буцааж өгнө» гэдэг




cover.jpeg
EETREEA

WYNrvya






images/image.png





images/image-1.png
6 "BOJIOP AYPAH"
36B BMUMr WANrAX
BOJOP AAYPAH 20 NPOrPAM

Pt
v 60 cas yauliH caHmai.

W Andaamail yacutiz unpyynx, 3ee

yacutiz caHan 605120HO.

Xanayiin maiin6ap monsmoii. %
§

XyeullH yauiiH caH yyceax

Bonomxmol.






